Bekas Pemain JDT, Fazly Mazlan Tambahan Baharu Bek Kiri Selangor

Jendela perpindahan kali ini menyaksikan Selangor mendapatkan seorang lagi bek kiri bagi mengukuhkan barisan pertahanannya untuk mengharungi saingan Liga Malaysia 2022.

Pertahanan yang menjadi pilihan skuad Red Giants itu adalah merupakan bekas pemain Johor Darul Ta’zim (JDT), Fazly Mazlan yang berusia 28 tahun.

Menurut makluman rasmi oleh Selangor, pemain kelahiran Klang ini diikat dengan kontrak selama dua tahun sekaligus menyaksikan pemain ini akan menyarung jersi Merah Kuning sehingga tahun 2023.

🔴🟡 #FazlyIsRED 🔴🟡 Dengan sukacitanya, pasukan #GergasiMerah mengumumkan Fazly Mazlan sebagai pemain pertahanan baru kami hari ini.Untuk ketahui lebih lanjut tentang Fazly sila layari https://t.co/DIuHO8Ihc5 atau pautan ini : https://t.co/A1kQNsOZQl#KitaAdalahSatu pic.twitter.com/nDgSZzP8hj

Kedatangan Fazly dijangka memberikan saingan sengit untuk merebut posisi bek kiri daripada pemain berusia 23 tahun iaitu R. Dinesh.

Sepanjang musim 2021, Selangor dilihat bergelut untuk mencari pemain yang konsisten untuk beraksi di posisi bek kiri terutamanya selepas Dinesh mengalami kecederaan pada awal musim lalu.

Oleh sebab demikian mereka terpaksa mempertaruhkan beberapa nama seperti Zikri Khalili, Jordan Ayimbila, K. Prabakaran dan termasuk Syahmi Safari.

Featured Image: JOHOR Southern Tigers


Terbuka Taipei: Pang Ron-Ee Wei Bertemu Pilihan Ketiga Di Pusingan 16

Beregu campuran negara, Hoo Pang Ron dan Toh Ee Wei berjaya menempatkan diri ke Pusingan 16 dalam saingan Terbuka Taipei 2022 – Jelajah Dunia Super 300 BWF.

Kejayaan tersebut hadir selepas mereka menumpaskan beregu tuan rumah, Chen Xin-Yuan dan Yang Ching-Tun di Pusingan 32, sebentar tadi.

Dalam pertarungan tersebut, Pang Ron-Ee Wei merekodkan kemenangan secara “straight set” dengan skor yang berkesudahan 27-25 dan 21-13 dalam tempoh masa 35 minit permainan di atas gelanggang.

YONEX Taipei Open 2022XD – Round of 32          🇲🇾Pang Ron HOO🏅27 21 🇲🇾Ee Wei TOH🏅25 13    Xin-Yuan CHEN             Ching Tun YANG

🕗 in 35 minutes https://t.co/4b04dFClxZ

— BWFScore (@BWFScore) July 19, 2022

Sementara itu, dengan kemenangan ini, Pang Ron-Ee Wei dijadualkan bertemu sepasang lagi beregu tuan rumah yang diletakkan sebagai pilihan ketiga untuk menjuarai saingan ini di Pusingan 16.

Pasangan tersebut ialah Lee Jhe-Huei dan Hsu Ya-Ching yang berada di ranking ke-26 dunia.

Jhe-Huei dan Ya-Ching memastikan kemaraan selepas menundukkan beregu campuran dari Amerika Syarikat, Trevor Tan dan Esther Shi secara “straight set” dengan skor 21-8 dan 21-12.

Featured Image: Badminton Association of Malaysia


KBS Utamakan Naik Taraf Kemudahan Sukan Sedia Berbanding Pembinaan Baharu

Naik taraf kemudahan sukan sedia ada di bawah seliaannya dalam negara menjadi keutamaan Kementerian Belia dan Sukan (KBS) pada ketika ini.

Menterinya, YB Hannah Yeoh berkongsikan perkara berkenaan ketika menjawab permintaan oleh Ahli Parlimen Bentong, YB Young Syefura semasa sesi penggulungan perbahasan Belanjawan 2023 di Parlimen, semalam.

Difahamkan, Ahli Parlimen Bentong itu memohon daripada KBS untuk mengadakan satu kompleks sukan yang lengkap dengan fasiliti sukan di kawasannya serta dua buah litar motocross (motosikal lasak) di FELDA Mempaga dan kawasan Pelangai.

Permintaan ini atas faktor warga Bentong tiada kemudahan untuk bersukan yang lengkap khususnya golongan belia.

“Ini adalah kerana pembinaan baharu fasiliti atau premis sukan memerlukan penyelenggaraan yang tinggi serta pertambahan perjawatan bagi menguruskannya,” jelas Hannah merangkap Ahli Parlimen Segambut.

Namun begitu, Hannah turut memberikan penjelasan tambahan bahawa KBS sedia untuk mempertimbangkan permohonan projek baharu sekiranya menepati syarat yang ditetapkan oleh Kementerian Ekonomi.

Berkenaan pembinaan litar motosikal lasak, Hannah mengakui menerima banyak permintaan daripada Ahli-Ahli Yang Berhormat dan kesemuanya berkos tinggi.

Dimaklumkan pihaknya akan meneliti setiap permintaan itu namun mahu memastikan apabila dibina, ianya betul-betul menepati hasrat penggunaan di kawasan tersebut serta mempunyai peruntukan yang cukup untuk penyelenggaraan.


Liverpool Umum Aksi Pramusim Bertemu Crystal Palace di Singapura

Kelab gergasi Liga Perdana Inggeris (EPL), Liverpool mengumumkan satu lagi perlawanan pramusim menentang Crystal Palace dan ianya akan diadakan di National Stadium, Singapura.

Menurut makluman rasmi di laman sesawangnya, skuad The Reds bimbingan Jurgen Klopp akan berada di negara seberang tambak itu bermula 15 Julai (Jumaat) untuk beraksi dalam saingan Standard Chartered Singapore Trophy 2022.

The second leg of our 2022-23 pre-season will take place in Singapore where we’ll face Crystal Palace 🙌

— Liverpool FC (@LFC) April 26, 2022

Baca: Liverpool & Man Utd Berentap Di Stadium Rajamangala Julai Nanti – Harga Tiket Bermula Sekitar RM632

Keberadaan mereka di Singapura itu adalah tiga hari selepas mereka berhadapan Manchester United yang juga merupakan aksi pramusim di Stadium Rajamangala, Bangkok, Thailand.

Sebagai rekod, Liverpool pernah berkunjung ke negara pulau terbabit sebanyak tiga kali iaitu pada tahun 2001, 2009 dan 2011. Ini juga merupakan kedatangan pertama Liverpool ke benua asia sejak tahun 2017.

Para peminat The Kops yang ingin turun menyaksikan persembahan pasukan kesayangan mereka di Singapura pada Julai kelak boleh mendapatkan tiket bermula pukul 10 pagi pada 17 Mei – waktu Singapura.


AS Roma Lancar Jersi Baharu Inspirasi Kolaborasi Akhir Bersama Adidas Musim 1993-94

Finalis Liga Europa UEFA (UEL), AS Roma memperkenalkan jersi “home” bagi musim 2023-24 keluaran syarikat pengeluar barangan sukan, Adidas hasil inspirasi daripada jersi AS Roma pada musim 1993-94.

Jersi “home” kelab Itali itu diperkenalkan menerusi sebuah video dikongsikan di laman sesawang dan pelbagai media sosial rasmi kelab yang disiarkan daripada saluran Youtube mereka.

Dalam video yang bertempoh 30 saat itu, para pemain skuad utama dan wanita kelab berjulukan I Giallorossi tampil menyarung jersi terbaharu mereka dengan kapsyen, “From history to the eternal future. Join the pack.” (Dari sejarah ke masa depan yang abadi. Sertai kumpulan kami.)

From history to the eternal future.

Join the pack 🐺💛❤#ASRoma | @adidasfootball pic.twitter.com/sv8R5XQ6I8

— AS Roma (@OfficialASRoma) July 6, 2023

Hasil pemerhatian awal, jersi kali ini menampilkan warna rasmi Roma iaitu merah manggis sebagai warna asas yang mewarnai hampir keseluruhan kain dan dilengkapkan dengan tiga jalur ikonik syarikat Jerman itu di bahagian bahu yang berwarna kuning keemasan.

Menariknya, Roma dan Adidas membuat keputusan untuk mengubah logo terkini kelab kepada logo klasik yang pernah dipakai selama 19 tahun daripada musim 1978-79 sehingga 1996-1997 hasil ciptaan Piero Gratton.

Secara keseluruhan, jersi yang ditampilkan bagi musim 2023-24 saling tak tumpah seperti jersi kelab itu bagi musim 1993-1994 dan hanya bentuk kolar membezakan identiti kedua-dua jersi tersebut.

Untuk makluman, hubungan Roma dan Adidas kembali bertaut selepas 29 tahun selepas kali terakhir bersama pada tahun 1994, musim yang sama legenda I Giallorossi dan Itali, Francesco Totti melakukan penampilan sulung di Serie A.


Johor Darul Ta’zim Rangkul Kejuaraan Liga Super Kesembilan – Berbaki 4 Perlawanan

Kelab gergasi bola sepak tanah air, Johor Darul Ta’zim (JDT) menepati ramalan ramai merangkul kejuaraan Liga Super 2022. Kejuaraan itu juga menyaksikan mereka merekodkan kejuaraan buat kali kesembilan berturut-turut sejak dipimpin oleh Tunku Mahkota Johor (TMJ), DYAM Tunku Ismail Ibni Sultan Ibrahim sejak tahun 2012.

Pengesahan kejuaraan itu hadir awal dengan berbaki empat lagi perlawanan Liga Super musim ini setelah JDT merekodkan kemenangan 5-0 ke atas Negeri Sembilan di lamannya sendiri, Stadium Sultan Ibrahim (SSI).

Pada masa yang sama, ia juga dibantu dengan kemenangan 2-0 Terengganu ke atas pasukan yang sedang menduduki tangga kedua Liga Super, Sabah di Stadium Sultan Mizan Zainal Abidin (SMAZA), sebentar tadi.

Situasi ini menjadikan Harimau Selatan bimbingan Hector Bidoglio yang mengumpul 46 mata daripada 18 perlawanan sudah tidak dapat dipintas oleh Sabah atau mana-mana pasukan lain walaupun JDT tumpas dalam keempat-empat perlawanan seterusnya.

KEPUTUSAN MASA PENUH – LS19#LigaSuper2022 pic.twitter.com/BR9bncTHhp

— #LigaMalaysia2022 (@MFL_MY) October 1, 2022

Sebagai rekod, JDT selepas dibimbing oleh TMJ julung kalinya merangkul kejuaraan Liga Super pada musim 2014. Sejak itu, trofi Liga Super disimpan kemas oleh mereka bertahun-tahun di Johor Bahru.

Sementara itu, kejuaraan awal yang dirangkul oleh JDT pada malam ini membolehkan mereka layak secara automatik ke peringkat kumpulan saingan Liga Juara-Juara AFC (ACL) buat kali kelima berturut-turut, pada tahun hadapan.

Tidak dilupakan, JDT juga merupakan juara Piala FA pada musim ini. Perkembangan ini menjadikan JDT akan melepaskan slot ke Piala AFC tersebut. Ianya akan diberikan kepada pasukan yang menamatkan saingan Liga Super di tangga kedua dan ketiga masing-masing.

Featured Image: JOHOR Southern Tigers


AFF B-23: Harimau Muda Menang Percuma, Hanya Perlu Lawan Laos

Skuad Malaysia bawah 23 tahun (B-23) diberikan kemenangan percuma setelah pasukan lawan, Myanmar mengumumkan menarik diri daripada Kejuaraan AFF B-23, pada hari ini.

Penarikan diri skuad kendalian Velizar Popov itu dilakukan sebelum sepak mula menentang skuad Malaysia yang sepatutnya berlangsung pada jam 5 petang tadi, waktu Malaysia.

Kejuaraan B-23 AFF 2022: Aksi Malaysia lwn Myanmar DibatalkanPerlawanan sulung Kumpulan B yang dijadual petang ini telah dibatalkan selepas Myanmar sah menarik diri daripada kejohanan berikutan kes positif COVID-19 dalam kalangan pemain mereka.#FAM #HarimauMalaya #AFFU23 pic.twitter.com/TkQwCDsH60

Dimaklumkan, Myanmar terpaksa menarik diri disebabkan hampir keseluruhan pemainnya positif Covid-19. Hanya 5 daripada 26 pemainnya yang cergas dan bebas daripada sebarang gejala Covid-19.

Ini menjadikan skuad Harimau Muda kendalian Brad Maloney mendapat kemenangan percuma. Selepas ini, Malaysia hanya perlu turun menentang satu-satunya pasukan tunggal dalam Kumpulan B iaitu Laos, Jumaat nanti.

Terdahulu, pasukan juara bertahan, Indonesia merangkap ahli Kumpulan B yang terawal menarik diri daripada kejohanan ini ekoran jangkitan Covid-19 yang menular kebanyakan pemain dalam pasukannya.

Featured Image: Football Association of Malaysia


Seng Zoe, Wei Chong-Kai Wun Menangi Terbuka Ireland 2021

Kejohanan Terbuka Ireland 2021 menyaksikan seorangan pemain perseorangan lelaki dan sepasang beregu lelaki Malaysia beraksi cemerlang untuk menjuarai kategori masing-masing, semalam.

Yeoh Seng Zoe, 24 tahun, yang merupakan pemain bebas (independent) menjuarai kategori perseorangan lelaki selepas menundukkan pemain Denmark, Mads Christophersen secara ‘straight set’ 21-18 dan 21-14 pada perlawanan akhir.

RESULTS: #IrishOpen2021FINAL#MAS🇲🇾 Yeoh Seng Zoe def. #DEN🇩🇰 Mads Christophersen(5) 21-18 21-14* Former national under-21 champion, Seng Zoe seals his first international title win this year. Congrats bro!#DemiMalaysia#BadmintonMalaysia

Sebelum itu, pemain yang menduduki ranking ke-148 dunia ini mara ke perlawanan akhir dengan menumpaskan Soong Joo Ven (Malaysia), Chirag Sen (India), Kim Bruun (Denmark), Mithun Manjunath (India).

Untuk makluman semua, ini merupakan kejuaraan antarabangsa sulung yang diraihnya selepas menyertai tiga kejohanan sebelum ini.

Sementara itu, pasangan beregu negara, Man Wei Chong dan Tee Kai Wun pula berjaya meraih kemenangan dalam kategori beregu lelaki selepas mengalahkan beregu England, Rory Easton dan Zach Russ juga secara ‘straight set’ 21-7 dan 21-17 pada perlawanan akhir.

RESULTS: #IrishOpen2021FINAL#MAS🇲🇾 Man Wei Chong-Tee Kai Wun(6) def. #ENG🏴 Rory Easton-Zach Russ(7) 21-7 21-17* Emerging pair, Kai Wun-Wei Chong crowned champions for the 3⃣ time this year. Congrats bros 💪📷 @badmintonphoto #DemiMalaysia#BadmintonMalaysia pic.twitter.com/HL7KVPASQn

Wei Chong-Kai Wun yang menghuni ranking ke-93 dunia ini mara ke pentas final dengan mengetepikan Avinash Gupta-Brandon Zhi Hao (England), Matthew Clare-Ethan Van Leeuwen (England), Jaromir Janacek-Tomas Svejda (Republik Czech) dan Emil Lauritzen-Mads Vestergaard (Denmark).

Kemenangan mereka dalam kejohanan ini menjadikan mereka telah meraih tiga kejuaraan pada tahun ini dengan dua daripadanya adalah juara Iberdola Spanish International dan Terbuka Poland.


Zlatan Ibrahimovic: Perancis Perlu Saya, Saya Tak Perlu Perancis

Saingan bola sepak Perancis, Ligue 1 menjadi kurang menarik biarpun disertai pemain-pemain hebat seperti Kylian Mbappe, Neymar dan Lionel Messi.

Itu yang dipercayai oleh penyerang berpengalaman Sweden berusia 41 tahun, Zlatan Ibrahimovic. Jelasnya perkara itu disebabkan dirinya tidak lagi beraksi di sana sepertimana dari tahun 2012 hingga 2016 bersama Paris Saint-Germain (PSG).

“Sejak saya meninggalkan Perancis, semuanya semakin menurun, tiada lagi topik menarik untuk dibincangkan di Perancis,” ujarnya dalam satu sesi temu ramah bersama platform penstriman Perancis, Canal+.

A post shared by CANAL+ Sport (@canalplussport)

“Perancis perlu saya, saya tidak memerlukan Perancis,”

“Walaupun (Ligue 1) mempunyai Mbappe, Neymar dan Messi, ianya tidak membantu kamu. (Mengapa?) Kerana kamu tidak mempunyai tuhan (dirinya),” jelasnya dalam klip video berdurasi sekitar 20 saat itu.

Ketika beraksi bersama PSG di Perancis, Zlatan mencetak 156 gol dalam kesemua kejohanan sekaligus membantu kelab itu menjuarai 12 gelaran domestik termasuk empat kejuaraan Ligue 1 berturut-turut.

Selain itu, rekod 156 gol Zlatan itu juga menempatkan dirinya selaku penjaring ketiga terbanyak sepanjang zaman buat PSG di belakang Edinson Cavani dan Kylian Mbappe yang memiliki 200 serta 188 jaringan masing-masing.

Pada penghujung musim 2016, Zlatan meninggalkan PSG dan berhijrah ke saingan Liga Perdana Inggeris (EPL) dengan menyertai Manchester United.


Sukan SEA: Chen-Peck, Hoo-Cheah Tempah Tiket Ke Peringkat Suku Akhir

Kedua-dua beregu campuran negara berhasil menempah tiket ke peringkat suku akhir dalam acara badminton individu di temasya Sukan SEA 2021.

Pasangan Chen Tang Jie dan Peck Yen Wei mengesahkan kemaraan selepas menumpaskan beregu Laos, Vannthoun Vanth-Sok Somalyta secara “straight set” 21-5 dan 21-9 dalam tempoh masa 21 minit permainan sahaja.

Manakala Hoo Pang Ron dan Cheah Yee See pula mara selepas menyingkirkan satu lagi beregu Laos, Daomixay Vorlasing-Vilakone Kommanivanh juga menerusi “straight set” dengan skor 21-7 dan 21-7.

Dengan kemaraan ini, Chen-Peck yang diletakkan selaku pilihan keempat untuk memenangi pingat emas akan bertemu beregu Singapura, Terry Hee Yong Kai dan Jessica Tan Wei Han di peringkat suku akhir esok.

Sementara itu, Hoo-Cheah yang merupakan pilihan kedua untuk memenangi saingan ini pula akan berentap menentang beregu Thailand, Chaloempon Charoenkitamorn.

Featured Image: Badminton Association of Malaysia


Piala Futsal AFF 2022: Selangor Ulangi Pencapaian Edisi Lalu, Akhiri Saingan Di Tempat Ketiga

Selangor MAC yang beraksi dalam Piala Futsal AFF 2022 menamatkan saingan di tempat ketiga sekaligus mengulangi pencapaian ketika beraksi di pentas yang sama pada tahun lalu.

Pencapaian itu hadir selepas skuad bimbingan Carlos Alberto ini berhasil merekodkan kemenangan ke atas kelab dari Vietnam, Sahako FC dalam perlawanan penentuan tempat ketiga, petang tadi.

SELANGOR MAC take THIRD in AFF Futsal Cup 2022 after beating Sahako FC 8-7 in the penalty shootout

Selangor MAC 2Matheus Silva 14thMohd Khairul Effendy Mohd Bahrin 32nd

Sahako FC 2Dinh Van Toan 5thDuong Ngoc Linh 29th#AFF#AFFFutsalCup pic.twitter.com/RkrMnRiePt

— ASEAN Football (@AFFPresse) September 10, 2022

Kemenangan itu hadir selepas memenangi penentuan sepakan penalti dengan keputusan 8-7. Sebelum itu, kedua-dua pasukan terikat 2-2 selepas 40 minit permainan.

Jaringan oleh Selangor MAC hadir menerusi Matheus Silva dan Mohd Khairul Effendy Mohd Bahrin pada minit 14’ dan 32’. Manakala jaringan oleh Sahako pula disumbangkan oleh Dinh Van Toan dan Duong Ngoc Linh pada minit 5’ dan 29’ masing-masing.

Sebagai rekod, saingan Piala AFF Futsal edisi lalu menyaksikan Selangor MAC menamatkan di tempat ketiga dengan membantai wakil Kemboja, Mohahang All Star FC dengan keputusan 7-2.


Kedah Perkukuhkan Benteng Pertahanan Dengan Bekas Pemain Real Madrid

Skuad berpangkalan di utara semenanjung tanah air, Kedah Darul Aman FC (Kedah) memperkukuhkan benteng pertahanannya dengan mendapatkan khidmat bekas pemain skuad simpanan, Real Madrid C.

Pemain yang dimaksudkan itu ialah Marc Vales Gonzalez yang berusia 31 tahun merangkap pemain skuad kebangsaan Andorra – sebuah negara yang berada di ranking ke-155 dunia.

Marc Vales Gonzalez | Signing#kdafc #newblood #2022season #MV5 pic.twitter.com/x8iSNhk7o3

Kedatangan Marc yang turut bekemampuan beraksi sebagai pemain tengah bertahan (defensive midfielder) ini diumumkan secara rasmi di pelbagai platform media sosial skuad Hijau Kuning, Sabtu lalu.

Untuk makluman semua, Marc memulakan karier bola sepaknya di negara kelahirannya sendiri iaitu Andorra sebelum beraksi di pelbagai pasukan yang berpangkalan di Sepanyol. Selain itu, Marc turut mempunyai pengalaman beraksi di negara-negara Nordic seperti Finland dan Norway.

Bersama skuad kebangsaan Andorra, Marc pernah menentang beberapa pasukan ternama dunia antaranya England, Portugal, Belanda, Perancis, Belgium dan pelbagai lagi. Sehingga kini, Marc telah merekodkan sebanyak 77 penampilan serta menjaringkan 4 gol bersama skuad yang bergelar Tricolors ini.

Dijangka, Kedah yang dibimbing oleh Aidil Sharin Sahak akan mempertaruhkan Marc bersama pertahanan Republik Korea, Jang Suk-won di benteng pertahanan untuk mengharungi saingan Liga Malaysia dan Piala AFC 2022.

Sebagai tambahan, kehadiran Marc bukan sahaja melengkapkan kuota lima pemain import bahkan melengkapkan skuad Kedah yang melibatkan 30 pemain pada musim ini.


Duo ‘Midfielder’ Filipina Formula Baharu Terengganu Hadapi Liga Malaysia 2022?

Skuad berpangkalan di pantai timur, Terengganu FC dilihat bakal menggunakan formula baharu dengan mempertaruhkan duo pemain tengah dari Filipina untuk mengharungi Liga Malaysia 2022.

Perkara ini hadir selepas Terengganu mengumumkan menandatangani pemain tengah skuad kebangsaan Filipina, Manuel Ott atau dikenali sebagai Manny yang berusia 29 tahun daripada Melaka United, semalam.

Sebelum itu, skuad ‘Black and White’ ini telah mengikat khidmat seorang pertahanan versatil yang mampu beraksi sebagai pemain tengah, juga dari Filipina, Luke Woodland yang berusia 26 tahun.

Baca: Terengganu Ikat Pertahanan Kelahiran UAE Selama Setahun

Arkitek Baharu Terengganu FC 2022, Manuel OttBaca selanjutnya ⤵https://t.co/kKu6ns15vf

Dijangka, ketua jurulatih Terengganu, Nafuzi Zain akan menggandingkan dua pemain ini di bahagian tengah dengan Manny berfungsi sebagai ‘centre midfielder’ manakala Luke melengkapkannya dengan fungsi ‘defensive midfielder’ di dalam formasi 4-2-3-1.

Sebagai rekod, sepanjang separuh musim 2021, Terengganu kerap menggunakan gandingan pemain kelahiran benua afrika iaitu Dechi Marcel (Ivory Coast) dan Habib Haroon (Nigeria) di mana kedua-duanya merupakan ‘centre midfielder’ sebagai ‘enjin’ utama mereka.

Ia bukanlah satu gandingan yang utuh namun duo ‘midfielder’ benua afrika ini telah membantu Terengganu menamatkan saingan Liga Super di tangga keempat serta mara ke pentas separuh akhir Piala Malaysia.

Bagaimana pula dengan jangkaan impak yang akan diberikan oleh gandingan Filipina, Manny dan Luke terhadap Terengganu dalam saingan Liga Malaysia 2022 kelak? Berikan pendapat anda.


Olimpik 2020: Kuda Sakit Gigi, Atlet Ekuestrian Austria Terpaksa Tarik Diri

Atlet ekuestrian Austria, Victoria Max-Theurer terpaksa menarik diri daripada acara dressage di temasya Sukan Olimpik Tokyo 2020.

Penarikan diri itu dibuat kerana kudanya mengalami sakit gigi sebelum daripada bermulanya acara tersebut, Jumaat lalu.

✅Eventing ✅Jumping ✅Dressage Learn everything you need to know about #Equestrian so you can enjoy all of it's disciplines at #Tokyo2020 #UnitedByEmotion | #StrongerTogether | #Olympics pic.twitter.com/CVbTwQzdw6

Al-kisahnya bermula apabila atlet berusia 35 tahun yang dikenali sebagai Vici ini menyedari kudanya, Abegglen NRW berkelakuan aneh dalam sesi latihan.

Selepas melakukan pemeriksaan kesihatan, kudanya yang berusia 11 tahun itu disahkan mengalami jangkitan di gigi.

Walaupun kecewa tidak dapat menunjukkan kemampuannya selepas berlatih selama lima tahun, Vici menegaskan kesihatan kudanya lebih penting berbanding dirinya sendiri.

Untuk makluman ini sepatutnya menjadi penampilan kelima Vici di pentas Sukan Olimpik. Kali pertama dia beraksi di temasya ini ketika berusia 19 tahun di Athens pada tahun 2004.

Untuk rekod, ibunya, Sissy Max-Thurer juga merupakan atlet ekuestrian dan pernah merangkul pingat emas pada temasya Sukan Olimpik Moscow 1980.


‘Assist’ Cantik Ikhwan Yazek Curi Tumpuan Bintang Man City, Kevin De Bruyne

Pemain tengah Manchester City, Kevin de Bruyne memilih hantaran Ikhwan Yazek sebagai bantuan gol terbaik berbanding tiga lagi bantuan gol yang dilakukan tiga pemain lain; Habib Haroon, Wan Zack Haikal serta bekas pemain Watford yang kini bersama Johor Darul Ta’zim, Fernando Forestieri.

Menerusi wawancara bersama Stadium Astro, pemain berusia 32 tahun terbabit memilih hantaran pemain Kelantan FC itu ekoran memudahkan tugas penyerang untuk menjaringkan gol kerana dihantar di antara barisan pertahanan dan penjaga gol.

“Saya akan katakan nombor 3 (bantuan gol Ikhwan), hanya kerana cara dia meletakkan hantaran di antara pertahanan dan penjaga gol.”

Manchester City’s very own assist king Kevin de Bruyne takes a look at some of the best assists from the Malaysia Super League this season! 😍 pic.twitter.com/10EBmLFdJN

— Stadium Astro 🇲🇾 (@stadiumastro) May 5, 2023

“Jelas sekali, dia (Fazrul) menjaringkan gol yang sangat bagus tetapi saya fikir dia (Ikhwan) menjadikannya lebih mudah untuk penyerang”, ujar De Bruyne dalam sesi wawancara bersama pengacara Stadium Astro, Adam Carruthers.

Selain hantaran jauh Ikhwan, tiga lagi bantuan gol yang turut ditampilkan dalam sesi temubual tersebut hadir daripada Habib Haroon (Terengganu), Fernando Forestieri (Johor Darul Ta’zim) dan Wan Zack Haikal (Perak).

Kapten Belgium itu amat disegani dan terkenal dengan kreativiti dan visinya di atas padang apabila telah menghasilkan 102 bantuan gol dalam saingan Liga Perdana Inggeris (EPL).

Selain de Bruyne, empat lagi pemain yang mencatatkan jumlah bantuan gol terbanyak dalam lipatan sejarah EPL ialah Ryan Giggs (162), Cesc Fabregas (111), Wayne Rooney (103) dan Frank Lampard (102).


Pemenang Tiga Kali Liga Perdana Inggeris Kini Sertai Brighton & Hove Albion

Selepas kehilangan tonggak tengah utama, Alexis Mac Allister yang berhijrah ke Liverpool, skuad berjulukan The Seagulls mengambil keputusan untuk mendapatkan legenda Liverpool dan Manchester City, James Milner.

Pengumuman tersebut hadir menerusi kenyataan yang dikeluarkan laman sesawang kelab dan dikongsikan melalui pelbagai media sosial mereka yang menyambut mesra kedatangan bekas pemain kebangsaan England itu.

Turut dimaklumkan, Milner akan beraksi bersama Brighton dengan kontrak selama setahun yang disertai pilihan lanjutan selama setahun.

Welcome to #BHAFC, @JamesMilner! 👋 pic.twitter.com/dtziUeed53

— Brighton & Hove Albion (@OfficialBHAFC) June 14, 2023

Kini berusia 37 tahun, Milner yang cukup dikenali sebagai pemain yang cukup versatil dan boleh beraksi di mana-mana posisi seluruh padang itu meninggalkan Liverpool selepas tujuh tahun berkhidmat di bawah Jurgen Klopp.

Pengendali Brighton, De Zerbi berasa sangat gembira dan mengalu-alukan kehadiran Milner bersama pasukan berdasarkan kemampuan dan pengalaman yang bakal ditonjolkan pemain tersebut.

Pemain kelahiran Leeds itu memulakan kariernya bersama Leeds United tetapi namanya mula dikenali ketika bersama Manchester City dan Liverpool dangan 13 trofi telah dimenanginya bersama kedua-dua kelab tersebut.

Sebagai rekod, Milner kini merupakan pemain ketiga dengan penampilan Liga Perdana Inggeris terbanyak iaitu sebanyak 619 perlawanan, di belakang Ryan Giggs (632) dan Gareth Barry (652).


Terbuka Denmark: Pilihan No.1 Singkir Pearly-Thinaah Selepas 73 Minit Bertarung

Beregu wanita No.1 negara, Pearly Tan dan Thinaah Muralitharan terpaksa akur tersingkir pada peringkat Pusingan 16 saingan Terbuka Denmark – Jelajah Dunia Super 750 BWF.

Menumpaskan Pearly-Thinaah di peringkat tersebut adalah beregu yang diletakkan sebagai pilihan pertama untuk menjuarai kejohanan ini, Chen Qing Chen dan Jia Yi Fa dari China merangkap beregu No.2 dunia.

Namun begitu, Pearly yang baru sahaja pulih daripada kecederaan bersama-sama Thinaah tidak memberikan laluan mudah kepada gandingan Qing Chen-Yi Fan.

Denmark Open 2022 presented by VICTORWD – Round of 16               🇨🇳Qing Chen CHEN🏅21 20 21 🇨🇳Yi Fan JIA🏅18 22 17 🇲🇾Pearly TAN               🇲🇾Muralitharan THINAAH

🕗 in 73 minutes https://t.co/11Xbha2B3r

— BWFScore (@BWFScore) October 20, 2022

Pearly-Thinaah yang berada di ranking kesebelas berhasil mengheret pasangan tersebut bermain tiga set perlawanan dalam tempoh masa melebihi satu jam atau lebih tepatnya, selama 73 minit, sebelum akur tumpas dengan skor 18-21, 22-20 dan 17-21.

Selepas mengharungi perlawanan sengit, barulah, pasangan China ini dapat meneruskan kemaraan ke peringkat suku akhir yang dijadualkan berlangsung pada hari esok.

Di peringkat tersebut, mereka akan bertemu dengan beregu senegaranya, Zhang Shu Xian dan Zheng Yu yang menghuni ranking ke-12 dunia bagi merebut tiket ke peringkat separuh akhir.

Sementara itu, bagi Pearly-Thinaah, walaupun tumpas dan tersingkir daripada saingan ini, mereka akan kekal berada di benua eropah. Ini berikutan mereka akan menghadapi dua lagi kejohanan dalam masa terdekat iaitu Terbuka Perancis (15-30 Oktober) dan Terbuka HYLO (1-6 November).

Featured Image: Badminton Association of Thailand


Ranking BWF: Goh Jin Wei Atasi Kisona Jadi Perseorangan Wanita No.2 Negara

Penghuni perseorangan wanita No.2 negara kini bertukar tangan dan menjadi milik pemain berusia 22 tahun, Goh Jin Wei. Sebelum ini, status pemain No.2 negara itu dimiliki oleh Kisona Selvaduray.

Ianya berdasarkan kemaskini terbaru ranking dunia oleh Persekutuan Badminton Dunia (BWF) pada hari ini menunjukkan Jin Wei yang mara ke peringkat suku akhir Terbuka Taipei 2022 pada minggu lalu telah mengatasi kedudukan Kisona.

Hasil kemaraan ke peringkat tersebut telah melonjakkan kedudukan Jin Wei sebanyak tujuh anak tangga sekaligus meletakkannya di ranking ke-53 dunia pada minggu ini.

Kisona yang terkandas seawal Pusingan 32 di kejohanan yang sama merekodkan penurunan dua anak tangga dan kini menghuni ranking ke-56 dunia sekaligus menjadi perseorangan wanita No.3 negara.

Sementara itu, kedudukan perseorangan wanita No.1 negara masih menjadi milik pemain senior, Soniia Cheah dimana di menghuni ranking ke-42 dunia.

Menyelusuri kemaskini terbaru ranking terbabit, satu peningkatan ketara diperlihatkan melibat seorang lagi pemain muda wanita negara iaitu Eoon Qi Xuan.

Pemain berusia 21 tahun ini turut mengambil bahagian dalam saingan Terbuka Taipei dan dia berhasil beraksi sehingga ke Pusingan 16.

Kemaraan ke peringkat tersebut melonjakkannya sebanyak 14 anak tangga dan meletakkannya di ranking ke-115 dunia.

Featured Image: Badminton Association of Malaysia


Video: Jaringan Kuzain Bantu RGV Padam Rekod Tanpa Kalah El Paso Locomotive

Pemain berdarah Malaysia, Wan Kuzain Wan Kamal tampil menjaringkan satu gol ketika pasukannya, Rio Grande Valley atau dikenali sebagai RGV Toros membenam El Paso Locomotive dalam saingan USL Championship – Western Conference Mountain, hari ini.

Pemain berusia 22 tahun itu meletakkan namanya selaku penjaring setelah dia pantas mengambil peluang menyudahkan bola yang terbias terkena kaki pertahanan lawan di dalam kotak penalti pada minit ke-61.

TALK TO 'EM NICE!KUZAIN'S GOAL PUTS RGV FC UP 2 -1! #ParaElValle #RGVvELP pic.twitter.com/kE54QM85BJ

Jaringan tersebut membantu pasukannya menamatkan perlawanan dengan skor 3-2 ke atas El Paso Locomotive. Kemenangan ini mengekalkan RGV Toros memimpin carta Western Conference Mountain dengan kutipan 20 mata setelah mengharungi 11 perlawanan.

Bukan itu sahaja, kemenangan ini juga turut memadamkan rekod tanpa kalah pasukan lawan musim ini.

Baca: FAM Sedia Menerima Mana-Mana Pemain Kacukan Berkualiti Termasuk Wan Kuzain

They were u̶n̶defeated.PARA EL VALLE!#ParaElValle pic.twitter.com/WbjZbsG0vh

Untuk perlawanan seterusnya, pasukan yang diwakili oleh Wan Kuzain bakal bertemu Monterrey. Perlawanan itu bakal berlangsung pada Isnin hadapan dengan sepak mula dijadualkan pada jam 8 pagi waktu Malaysia.

Saksikan sorotan perlawanan antara RGV Toros menentang El Paso Locomotive pada pautan di bawah:


Pemilik TRW Kelantan FC Risik Khidmat ‘Lewandowski’

Pemilik pasukan TRW Kelantan FC, Norizam Tukiman sedang merancang untuk mendapatkan khidmat pemain import dari benua eropah dan secara spesifiknya dari negara Poland.

Menurut Norizam, pemain Poland menjadi sasarannya kerana mereka berada dalam kalangan pasukan 20 terbaik dunia mengikut ranking yang dikeluarkan oleh Persekutuan Bola Sepak Antarabangsa (FIFA).

Ketika ini, Poland menduduki tangga ke-19 dunia – kedudukan yang lebih baik berbanding beberapa pasukan ternama eropah yang lain seperti Wales, Ukraine, Serbia dan Turki.

Tambahnya lagi, faktor matawang negara Poland yang hampir sama dengan nilai di negara kita turut menarik minatnya. Berdasarkan nilai tukaran, RM1 bersamaan dengan nilai sekitar 0.92 Zloty Poland.

“Betul (mahu) ambil pemain dari Poland, saya ada merisik pemain-pemain dari eropah, saya pun ada rakan niaga di Poland,

“Kerana Poland adalah sebuah negara yang mempunyai ranking yang dikira baik di dunia dan pernah masuk (kejohanan) Piala Dunia, dan nilai matawangnya sama dengan matawang (Ringgit) Malaysia.” katanya dalam satu temu ramah bersama Radio Zamburger, semalam.

Sementara itu, Norizam tidak menolak untuk mendapatkan pemain-pemain dari benua lain seperti asia dan amerika selatan.

Sempat juga beliau berseloroh untuk mendapatkan penyerang FC Barcelona, Lionel Messi sekiranya ada kalangan penyokong-penyokong Kelantan FC yang mahu memberikan penajaan.

“Jadi saya nak mencuba pemain-pemain dari Poland tetapi saya juga terbuka untuk melihat pemain dari Jepun dan Argentina.

“Jika ada penyokong-penyokong (Kelantan) yang ada duit lebih mungkin kita boleh ambil (Lionel) Messi.” ujarnya sambil ditemani oleh ketua jurulatih, Yusri Che Lah.

Untuk saingan Liga Premier 2020, TRW Kelantan FC empat pemain import iaitu pertahanan Masaki Watanabe (Jepun), pemain tengah Kang Seung-jo (Korea Selatan), penyerang Lazarus Kaimbi (Namibia) dan Felix Odili (Nigeria).


Daikin Hiasi Jersi Latihan & Perlawanan Selangor FC Musim 2023

Jersi latihan dan perlawanan Selangor FC akan dihiasi dengan logo syarikat penyaman udara dari Jepun, Daikin sepanjang musim 2023.

Perkembangan itu hadir selepas skuad berjulukan Red Giants serta Daikin Malaysia Sales & Services Sdn Bhd menandatangani kerjasama pada hari ini.

Kerjasama itu menyaksikan pihak Daikin menyumbangkan sejumlah wang yang tidak didedahkan nilainya kepada umum bagi mengharungi saingan Liga Malaysia yang akan bermula penghujung Februari kelak. Hasil sumbangan itu, Daikin dinobatkan sebagai Rakan Rasmi Platinum terbarunya.

Difahamkan perjanjian ini berlangsung selama setahun namun kedua-dua pihak tidak mennutup ruang untuk melanjutkan kerjasama ini melangkaui tempoh terbabit.

Majlis menandatangani dokumen perjanjian itu berlangsung di ibu pejabat Daikin Malaysia sambil disaksikan oleh Pengerusi Selangor FC, DYTM Tengku Amir Shah Ibni Sultan Sharafuddin Shah Alhaj merangkap Raja Muda Selangor (RMS), Ketua Pegawai Operasi Daikin Malaysia, Shago Ando dan Duta Jepun ke Malaysia, Katsuhiko Takahashi.


AFF B-23: Serba-Serbi Tidak Menjadi, Harimau Muda Tumpas Mengejut Kepada Laos

Corak permainan yang tidak meyakinkan serta serba-serbi tidak menjadi menyaksikan skuad negara kendalian Brad Maloney terpaksa akur tumpas pada perlawanan pertama Kejuaraan AFF Bawah 23 Tahun (B-23), hari ini.

Lebih mengejutkan, skuad yang mendapat julukan Harimau Muda ini tumpas kepada Laos yang dibimbing jurulatih Jerman, Michael Weiss dengan keputusan 1-2.

Keputusan Masa Penuh | Perlawanan 1 Kejuaraan B-23 AFF 2022 LAOS 🇱🇦 2⃣ – 1⃣ 🇲🇾 MALAYSIA ⚽ Bounpachan Bounkong 56', Petdhevanh Somsanid 79'⚽ A. Selvan 45'+1' #FAM #HarimauMalaya #AFFU23 pic.twitter.com/JkkfFexWTq

Dalam perlawanan tersebut, Malaysia terlebih dahulu membuka jaringan menerusi A. Selvan pada minit ke-45+1. Bagaimanapun, Laos kembali mengikat Malaysia menerusi Bounphachan Bounkong pada minit ke-56.

Malaysia masih meneruskan rentak yang sama sepanjang separuh masa kedua dengan sukar untuk membina permainan serta mencipta peluang untuk mencari gol tambahan.

Disebalik pergelutan yang dihadapi Malaysia itu, Laos tampil mengambil peluang menggandakan jaringan menerusi tandukan oleh Petdhevanh Somsanid pada minit ke-79 sekaligus mendahului dengan skor 2-1 sehingga tamat permainan.


Petronas Jadi ‘Title Sponsor’ Perlumbaan MotoGP Malaysia Bermula 2022

Syarikat tenaga negara, Petronas diangkat menjadi penaja utama (title sponsor) bagi perlumbaan MotoGP Malaysia di Litar Antarabangsa Sepang bermula tahun 2022.

Ianya hasil daripada kerjasama baharu antara Petronas bersama syarikat pemegang hak komersil perlumbaan MotoGP, Dorna Sports. Perkembangan ini menyaksikan perlumbaan tersebut bakal digelar ‘Petronas Grand Prix of Malaysia’ secara rasmi.

Sepang is here to stay until 2024 🤝😎 #MalaysianGP 🇲🇾 | 📰https://t.co/1KlVPillky

— MotoGP™🏁 (@MotoGP) March 23, 2022

Turut dimaklumkan, pihak Dorna Sports mengesahkan Litar Antarabangsa Sepang akan kekal menjadi salah satu venue perlumbaan Kejuaraan Dunia MotoGP sehingga tahun 2024 dengan perbincangan untuk melanjutkannya sehingga tahun 2026.

Sebelum ini, Petronas dan Dorna Sports telah mengadakan kerjasama dimana Petronas diangkat menjadi Pembekal Minyak Rasmi Moto2 & Moto3 dari tahun 2020 hingga 2022.

Untuk makluman semua, syarikat tenaga, Shell Malaysia merupakan ‘title sponsor’ untuk Grand Prix of Malaysia sebelum ini sejak tahun 2009 sehingga tahun 2020.


PM Macedonia Utara Beri RM2.3 Juta Jika Kalahkan Portugal & Layak Ke Piala Dunia

Perdana Menteri (PM) Macedonia Utara, Dimitar Kovacevski menawarkan ganjaran sebanyak RM2.3 juta (€500,000) kepada skuad bola sepak negaranya sekiranya berjaya melayakkan diri ke saingan Piala Dunia 2022 Qatar.

Macedonia Utara yang merupakan negara pecahan Yugoslavia hanya selangkah sahaja lagi sebelum layak menyertai kejohanan bola sepak yang dilangsungkan setiap empat tahun sekali itu buat pertama kali dalam sejarah pasukannya.

Namun begitu, untuk melangkah ke saingan itu, Macedonia Utara perlu menyingkirkan juara Euro 2016 yang diketuai pemenang Ballon d’Or sebanyak lima kali iaitu Cristiano Ronaldo terlebih dahulu pada perlawanan akhir play-off yang akan berlangsung pada awal pagi nanti.

Menurut laporan Reuters, pemimpin mereka yang berusia 48 tahun itu menawarkan ganjaran berkenaan selepas skuad Macedonia Utara melakukan kejutan dengan menumpaskan juara Euro 2020, Itali pada perlawanan separuh akhir play-off, minggu lalu.

Kemenangan itu dicapai hasil jaringan tunggal oleh penyerangnya, Aleksandar Trajkovski pada masa kecederaan iaitu minit ke-92 yang berlangsung di gelanggang lawan, Stadium Renzo Barbera, Palermo, Itali.

Ia sekaligus menyebabkan skuad bimbingan Roberto Mancini itu tidak dapat menyertai saingan Piala Dunia buat kali kedua berturut-turut.

Untuk makluman semua, berbalik kepada perlawanan akhir play-off itu nanti, Portugal dilihat mempunyai kelebihan beraksi di laman sendiri memandangkan ianya dilangsungkan di Stadium Dragao, Porto.

Pada masa yang sama, dijangka stadium berkapasiti 50,000 tempat duduk itu akan dipenuhi para penyokong tuan rumah dengan dilaporkan 50,000 tiket telah pun habis dijual dalam tempoh beberapa jam sahaja sebelum ini.

Sepak mula perlawanan ini akan bermula pada jam 2.45 pagi nanti waktu Malaysia.


Terbuka India: Dua Beregu Campuran Negara Berentap Sesama Sendiri di Separuh Akhir

Dua beregu badminton campuran negara bakal bertembung sesama sendiri di peringkat separuh akhir kejohanan Terbuka India 2022.

Pertembungan ini terhasil selepas Chen Tang Jie dan Peck Yen Wei yang berada di ranking 40 dunia menang ke atas beregu India, Venkat Gaurav Prasad-Juhi Dewangan di peringkat suku akhir, petang tadi.

YONEX-SUNRISE India Open 2022XD – Quarter final          🇲🇾Tang Jie CHEN🏅21 21 🇲🇾Yen Wei PECK🏅10 13 🇮🇳Venkat Gaurav PRASAD          🇮🇳Juhi DEWANGAN🕗 in 23 minutes https://t.co/loJ15ZCrFM

Tan Jie-Yen Wei berjaya menyingkirkan pasangan yang berada di ranking 63 dunia itu secara ‘straight set’ dengan keputusan 21-10 dan 21-13 dalam tempoh masa 23 minit sahaja.

Sementara itu, lawan kepada Tan Jie-Yen Wei adalah pasangan beregu negara yang diletakkan sebagai pilihan pertama untuk menjuarai kejohanan iaitu Tan Kian Meng dan Lai Pei Jing.

Kian Meng-Pei Jing mara selepas menundukkan beregu Rusia, Konstantin Abramov dan Anastasiia Akchurina juga menerusi ‘straight set’ dengan keputusan 21-10 dan 21-14.

YONEX-SUNRISE India Open 2022XD – Quarter final          🇲🇾Kian Meng TAN🏅21 21 🇲🇾Pei Jing LAI🏅10 14 🇷🇺Konstantin ABRAMOV          🇷🇺Anastasiia AKCHURINA🕗 in 31 minutes https://t.co/33ODDv3d6z

Baca: Pasangan No.10 Dunia, Kian Meng-Pei Jing Mara Ke Separuh Akhir

Menariknya, pertembungan ini akan menjadi perseteruan atas gelanggang antara beregu di bawah naungan Persatuan Badminton Malaysia (BAM) dan beregu bebas (independent).

Untuk makluman semua, perlawanan separuh akhir ini akan berlangsung pada hari esok dengan waktu perlawanan akan diumumkan oleh pihak penganjur selepas tamat keseluruhan perlawanan peringkat suku akhir, hari ini.

Featured Image: Badminton Photo / Badminton Association of Malaysia


Zii Jia Ambil Khidmat Wong Tat Meng Untuk Ke Sukan Olimpik 2024

Selepas enam bulan bergerak tanpa jurulatih, jaguh perseorangan lelaki negara yang bergerak secara bebas (independent), Lee Zii Jia tampil mengumumkan mendapatkan khidmat Wong Tat Meng untuk membantunya layak ke Sukan Olimpik 2024 Paris.

Pengumuman itu dikongsikan oleh pelbagai platform media sosial rasmi milik pasukannya, Team LZJ sekitar lewat petang tadi.

Menurut makluman itu lagi,  jurulatih berusia 56 tahun yang mempunyai pengalaman bersama badan induk badminton pelbagai negara seperti Indonesia, Scotland, Republik Korea, Hong Kong selain Malaysia berperanan sebagai Pengarah Kejurulatihan bagi Team LZJ.

It is with great pleasure that we announce the appointment of Mr. Wong Tat Meng as the new Coaching Director for Team LZJ. pic.twitter.com/lyWpEJZR7M

— Team LZJ (@TeamLZJ) May 23, 2023

Difahamkan, Tat Meng akan segera merangka program yang akan membantu Zii Jia mencapai prestasi yang konsisten, meningkatkan ranking dunia selain layak menyertai temasya Olimpik di Paris pada tahun hadapan.

Bagaimanapun, Tat Meng akan memulakan tugasnya bersama Team LZJ sejurus selesai proses perpindahan dari Hong Kong ke Malaysia dalam masa terdekat.

Sebagai rekod, Zii Jia telah bergerak tanpa bimbingan jurulatih selama sekitar enam bulan selepas membuat keputusan untuk berpisah dengan Indra Wijaya pada penghujung November tahun lalu.

Pada masa yang sama, Team LZJ turut memaklumkan bahawa bekas perseorangan lelaki kebangsaan, Liew Daren kekal dalam barisan kejurulatihan mereka.

Featured Image: Badminton Association of Malaysia


Piala Sudirman 2021: Jepun Paling Kuat Tetapi Waspada Ancaman England

Kejohanan Piala Sudirman 2021 yang akan bermula pada penghujung bulan hadapan di Vantaa, Finland menyaksikan Malaysia diundi bersama-sama Jepun, England dan Mesir dalam Kumpulan D.

Untuk mara ke peringkat suku akhir pada kejohanan dwitahunan tersebut, pasukan negara matahari terbit iaitu Jepun dilihat sebagai pencabar utama buat Malaysia dalam Kumpulan D.

Piala Sudirman 2021: Malaysia Diundi Bersama-sama Jepun, England & Mesir https://t.co/cKaF0iXHx4 pic.twitter.com/7It9tBESaX

Perkara tersebut turut diakui oleh Pengarah Kejurulatihan Persatuan Badminton Malaysia (BAM), Wong Choong Hann namun beliau berpandangan Malaysia perlu berwaspada agar tidak dikecewakan oleh England.

“Memang pasukan Jepun yang paling kuat tetapi untuk kita saya percaya dengan persediaan yang lebih yakin, terutamanya terhadap pasukan England yang perlu kita fokuskan.

“Memang kita memberi fokus untuk mengatasinya tetapi kita harus berwaspada. Untuk Mesir kita percaya itu (merupakan) satu peluang untuk mempamerkan pemain muda kita.

“Untuk pasukan Jepun, kita akan tengok situasi semasa nanti.” ulas Choong Hann mengenai hasil undian tersebut menerusi satu video yang dimuat naik oleh laman sosial BAM.

Baca: 3 Kejohanan Besar Menanti Pemain Badminton Selepas Sukan Olimpik

Pada masa yang sama, beliau mendedahkan persediaan untuk kejohanan Piala Sudirman serta Piala Thomas & Uber sedang giat dijalankan.

Penilaian prestasi juga sedang dijalankan dan senarai akhir pemain-pemain yang akan mewakili pasukan Malaysia akan diputuskan kelak.


Sanusi Tertarik Dengan Konsep Milikan ‘Kedah FC’ Melalui Koperasi

Presiden Persatuan Bolasepak Kedah (KFA), Muhammad Sanusi Md Noor menerima banyak cadangan penukaran badan induk bola sepak Kedah daripada Football Association (FA) kepada Football Club (FC).

Antara cadangan yang menarik perhatian beliau yang juga Menteri Besar Kedah adalah menukarkan KFA kepada syarikat sendirian berhad dan memilikkan syarikat tersebut menerusi sebuah koperasi.

Melalui koperasi tersebut, peminat-peminat skuad Helang Merah boleh memohon mendaftar menjadi ahli dengan bayaran yang ditetapkan. Yuran pendaftaran yang terkumpul digunakan untuk membiayai kos pengoperasian ‘Kedah FC’ itu kelak.

“Apabila pasukan bola sepak ini perlu tubuhkan syarikat sendirian berhad iaitu FC (football club), kita terima banyak cadangan dan koperasi anak Kedah ini kemukakan satu tawaran yang pada pandangan saya amat baik.

“…iaitu mengendalikan sebuah FC sendirian berhad ini melalui milikan bersama sebuah koperasi yang melibatkan beratus ribu ahli dengan peminat-peminat akan didaftar sebagai ahli koperasi,” katanya dipetik daripada Bernama.

Cadangan milikan itu hampir sama seperti yang dipraktiskan oleh gergasi Sepanyol, FC Barcelona. Kelab yang terkenal dengan slogan ‘mes que un club’ itu dimiliki secara bersama oleh para peminatnya.

Uniknya, setiap enam tahun sekali, individu-individu yang berumur 18 tahun ke atas dan menjadi ahli kelab mempunyai peluang untuk mengundi calon presiden yang akan menentukan halatuju Barcelona dalam pilihanraya yang diadakan.

Selain daripada cadangan milikan secara koperasi, Sanusi juga sedia menerima tawaran daripada syarikat-syarikat atau hartawan yang ingin mengadakan kerjasama atau memiliki pasukan Kedah secara mutlak.

Untuk makluman, Persatuan Bolasepak Malaysia (FAM) telah menggesa semua pasukan Liga Malaysia untuk menswastakan pasukan termasuk pemisahan daripada FA kepada FC.


Kejohanan Dunia BWF: Pearly-Thinaah Belum Pernah Menang Menentang Nami-Shida

Beregu wanita No.1 negara, Pearly Tan dan Thinaah Muralitharan menepati ramalan ramai depat melayakkan diri ke Pusingan 16 di Kejohanan Dunia BWF 2022.

Pasangan yang menghuni ranking ke-11 dunia ini mencetak kemaraan tersebut selepas mengalahkan wakil India, Treesa Jolly dan Gayatri Pullela di Pusingan 32, hari ini.

Namun begitu, kemaraan tersebut membawa Pearly-Thinaah berhadapan dengan cabaran yang sukar bertemu beregu Jepun, Nami Matsuyama dan Chiharu Shida – pasangan yang belum pernah mereka tewaskan di pentas antarabangsa.

Pasangan dari negara matahari terbit ini menduduki ranking kelima dunia. Berdasarkan rekod, Pearly-Thinaah pernah turun berentap menentang mereka sebanyak lima kali dan kelima-limanya berakhir dengan kekalahan.

Pertembungan-pertembungan tersebut berlangsung di Terbuka Thailand 2022, Indonesia Masters 2021, Piala Sudirman 2021, Terbuka Seluruh England 2021 dan Kejohanan Badminton Berpasukan Asia 2020.

Lebih menggusarkan, tiga pertemuan terakhir mereka menyaksikan Pearly-Thinaah tumpas secara “straight set”.

Untuk makluman, gandingan Nami-Shida yang diletakkan selaku pilihan kelima untuk menjuarai kejohanan ini mara ke Pusingan 16 dengan menumpaskan pasangan Kanada, Catherine Choi dan Josephine Wu di Pusingan 32.

Adakah Pearly-Thinaah dapat melakukan kejutan dengan mencetak kemenangan sulung ke atas Nami-Shida dalam perlawanan pada hari esok? Sama-sama kita nantikan.


Cabaran Antarabangsa Itali: Kesemua Taruhan Perseorangan Wanita BAM Kandas Di Pusingan Kelayakan

Saingan Cabaran Antarabangsa Itali 2022 menyaksikan bukan sahaja terkandasnya empat perseorangan lelaki di bawah naungan Persatuan Badminton Malaysia (BAM) di peringkat kelayakan malahan turut ‘berjangkit’ kepada perseorangan wanita.

Ketiga-tiga perseorangan wanita di bawah naungan BAM yang dihantar menyertai saingan ini gagal meneruskan kemaraan ke babak undian utama (main draw) saingan ini.

Myisha menjadi pemain wanita terawal tersingkir apabila tumpas kepada pemain India, Smit Toshniwal dengan skor 91-21, 21-18 dan 13-21 di Pusingan 2 peringkat kelayakan.

Ianya diikuti oleh Qi Xuan yang ditunjukkan jalan keluar daripada saingan ini oleh pemain Taiwan, Chen Su Yu dengan skor 21-23, 22-20 dan 16-21 di pusingan yang sama.

Akhir sekali, mengikuti jejak langkah yang sama ialah Siti Nurshuhaini setelah ditumpaskan oleh pemain tuan rumah, Katharina Fink menerusi tiga set permainan yang berkesudahan dengan skor 21-18, 9-21 dan 19-21.

Untuk makluman, hanya seorang sahaja pemain wanita yang akan beraksi di peringkat “main draw” iaitu perseorangan bebas, Goh Jin Wei. Dia akan memulakan kempen Cabaran Antarabangsa Itali ini dengan menentang pemain Amerika Syarikat, Jennie Gai di Pusingan 32.

Featured Image: Badminton Association of Malaysia


Kisona, Pearly-Thinaah Jangan ‘Down’ Sangat – Pesan Kapten Zii Jia

Kapten pasukan dan pemain perseorangan lelaki nombor satu negara, Lee Zii Jia menasihatkan rakan sepasukannya yang beraksi dalam kategori perseorangan dan beregu wanita supaya tidak begitu kecewa dengan keputusan yang diraih semasa beraksi di Piala Sudirman 2021.

Pemain perseorangan wanita, Kisona Selvaduray serta pemain beregu wanita iaitu Pearly Tan dan Thinaah Muralitharan yang menjadi taruhan utama negara bagi kategori masing-masing tumpas dalam keempat-empat perlawanan mereka hadapi.

Disebalik kekalahan tersebut, Zii Jia berpandangan, kesemua pemain ini mendapat pengalaman berharga lebih-lebih lagi pentas dwitahunan ini membolehkan mereka berentap dengan pemain handalan dunia seperti Greysia Polii-Apriyani Rahaya (pemenang pingat emas Olimpik 2020) dan Akane Yamaguchi (ranking No.5 dunia).

“Kebanyakan pemain (ini) adalah kali pertama beraksi di Piala Sudirman, sudah tentu mereka kekurangan pengalaman dan merasakan kali pertama (mereka) bermain menentang pemain handalan dunia sebegini,

“Dari segi mental, fizikal sudah tentu akan letih tetapi ini merupakan satu pengamalan yang bagus untuk mereka, saya harap Pang Ron, Yee See, Kisona, Pearly, Thinaah walaupun mereka ada kalah ada menang,

“Saya harap mereka jangan ‘down’ sangat terutamanya Kisona dan Pearly-Thinaah walaupun mereka kalah semua (perlawanan) tetapi mereka dapat ‘experience’ yang sangat bagus.” kata pemain berusia 23 tahun itu menerusi satu video yang dimuat naik oleh Persatuan Badminton Malaysia (BAM).

Sementara itu, Zii Jia turut tidak menyangka pasukan Malaysia yang terdiri daripada majoriti pemain-pemain muda ini berjaya mara sehingga ke peringkat separuh akhir.

Sedangkan BAM hanya meletakkan sasaran kepada mereka untuk layak ke saingan suku akhir sahaja. Pasukan Malaysia mara ke separuh akhir setelah menumpaskan skuad jiran tetangga, Indonesia dalam satu perlawanan yang penuh dramatik dengan keputusan 3-2.

Kejayaan itu menyamai pencapaian yang dilakukan oleh pasukan Malaysia pada tahun 2009. Di pentas separuh akhir walaupun tumpas di tangan Jepun namun mereka tetap membawa pulang pingat gangsa.

“Pada mulanya, sudah tentu saya tidak jangkakan kita boleh masuk separuh akhir, lagi-lagi menang (ke atas) Indonesia dekat suku akhir, (pencapaian) itu sangat mengejutkan untuk saya sebagai kapten,

“Saya sangat bangga dengan prestasi mereka terutamanya (ketika) menentang Indonesia, walaupun kita menang 3-2 tetapi bagi saya tidak ada orang yang kalah, kita menang semua tidak kira Kisona, Pearly-Thinaah walaupun mereka kalah pada saya persembahan mereka bertaraf dunia.” jelasnya lagi.

Untuk makluman semua, selang empat hari lagi, kesemua pemain badminton ini akan menyertai satu lagi kejohanan bertaraf Gred 1 oleh Persekutuan Badminton Dunia (BWF) iaitu Piala Thomas & Uber 2020 bertempat di Aarhus, Denmark.

Featured Image: Badminton Association of Malaysia/Badminton Photo


Piala AFF 2020: Malaysia Bakal Hadapi Kesukaran Beraksi Atas Padang Tiruan?

Tiada jalan lain buat para pemain skuad kebangsaan melainkan perlu bersiap sedia dengan mental dan fizikal untuk beraksi di atas padang tiruan pada kejohanan Piala AFF Suzuki 2020 kelak.

Ianya setelah Singapura dipilih secara rasmi oleh Persekutuan Bola Sepak ASEAN (AFF) sebagai tuan rumah bagi kejohanan dwitahunan terbabit, besar kemungkinan, Malaysia serta pasukan-pasukan lain perlu beraksi di atas padang yang menggunakan rumput sintetik.

Menurut laporan portal Stadium Astro, nada kegusaran turut diluahkan oleh pengendali skuad kebangsaan, Tan Cheng Hoe terhadap kemungkinan anak-anak buahnya beraksi di atas permukaan jenis tersebut.

Tambahan pula, saingan Liga Malaysia musim ini tidak lagi dimainkan di Stadium Tun Abdul Razak yang menggunakan rumput sintetik memandangkan pasukan Felda United telah mengumumkan menarik diri, hujung tahun lalu.

“Ada tiga venue dan jika diberikan pilihan, sudah pasti kami mahu bermain di padang rumput,”

“Kerana pemain sudah terbiasa bermain di padang rumput dalam Liga Malaysia. Kita tunggu dan lihat. Jika dapat padang tiruan, kami juga perlu bersedia.”

“Mana-mana pemain pun pasti sukar bermain di atas padang tiruan kerana permukaannya agak keras dan keadaan bola yang amat laju, jadi kami perlu bersedia,” katanya seperti dipetik daripada portal tersebut.

Artikel Berkaitan: Rumput Panjang Punca Kekalahan Liverpool – Graeme Souness

Berdasarkan makluman yang belum rasmi, sebanyak tiga stadium disenaraikan oleh penganjur sebagai venue bagi menjalankan kejohanan Piala AFF secara berpusat.

Tiga stadium tersebut ialah Stadium Nasional, Stadium Jalan Besar dan Stadium Bishan. Daripada tiga stadium yang disenaraikan ini hanya Stadium Bishan – gelanggang bagi pasukan Lion City Sailors dan Balestier Khalsa – sahaja yang menggunakan rumput asli.

Featured Image: Football Association of Malaysia


Terbuka Jepun: Peng Soon-Yee See Mudah Benam Pasangan No.7 Dunia

Gandingan beregu campuran bebas (independent) Chan Peng Soon dan Cheah Yee See tidak mempunyai masalah untuk melepasi halangan pertama di saingan Terbuka Jepun 2023 yang bermula hari ini.

Walaupun terpaksa memulakan kempen dengan menentang gandingan Perancis merangkap penghuni ranking ketujuh dunia, Peng Soon-Yee See yang sekadar di ranking ke-42 dunia berhasil mencipta kejutan dengan melakar kemenangan secara bergaya.

DAIHATSU Japan Open 2023XD – R32          🇲🇾CHAN Peng Soon🏅21 21 🇲🇾CHEAH Yee See🏅          🇫🇷Thom GICQUEL18 18 🇫🇷Delphine DELRUE

— BWFScore (@BWFScore) July 25, 2023

Dalam pertarungan tersebut, Peng Soon-Yee See meraih kemenangan ke atas Thom Gicquel dan Delphine Delrue secara “straight set” dengan skor 21-18 dan 21-18 dalam tempoh masa 48 minit permainan.

Kemenangan tersebut sekaligus membawa mereka ke Pusingan 16 bagi kejohanan Jelajah Dunia BWF Super 750 ini.

Sementara itu, di peringkat seterusnya, Peng Soon-Yee See akan bakal berhadapan antara pasangan campuran handalan dunia dari Thailand iaitu Supak Jomkoh dan Supissara Paewsampran yang berada di ranking ketiga dunia.

DAIHATSU Japan Open 2023XD – R32         🇹🇭Supak JOMKOH🏅21 21 🇹🇭Supissara PAEWSAMPRAN🏅         YANG Po-Hsuan3 10 HU Ling Fang

— BWFScore (@BWFScore) July 25, 2023

Untuk makluman, Supak-Supissara mara ke peringkat yang sama selepas menyingkirkan beregu Chinese Taipei, Yang Po-Hsuan dan Hu Ling Fang juga secara “straight set” dengan skor 21-3 dan 21-10 dalam tempoh masa 20 minit permainan.

Sebagai tambahan, pertemuan melibatkan Peng Soon-Yee See dan Supak-Supissara ini bakal menjadi yang pertama buat kedua-dua pasangan di pentas antarabangsa.

Featured Image: Perodua Malaysia Masters 2023


Tak Salah Terima Dana Kerajaan Untuk Peringkat Awal Penswastaan

Bekas pemain kebangsaan, Datuk Jamal Nasir Ismail merasakan tidak salah untuk sesebuah kelab bola sepak menerima dana atau tajaan daripada kerajaan walaupun telah diswastakan.

Hal ini kerana pandemik Covid-19 yang melanda dunia pada ketika ini menyebabkan ekonomi tidak menentu dan menyukarkan setiap kelab untuk mencari pendapatan sendiri.

Justeru beliau dilihat tidak begitu bersetuju dengan kenyataan pemilik Kelab Bola Sepak Johor Darul Ta’zim (JDT), DYAM Tunku Ismail Ibni Sultan Ibrahim sebelum ini yang menyatakan kelab-kelab bola sepak lain sekadar berpura-pura melakukan penswastaan.

UTILISING GOVERNMENT FUNDS ONLY MEAN PRETENTIOUS PRIVATISATION[1/7] pic.twitter.com/Wch2aSWLdZ

“Bagi permulaan atau tempoh peralihan ini, saya rasa tak salah (terima dana kerajaan) terutama dengan keadaan COVID-19 dan ekonomi meruncing. Tidak banyak orang nak taja, tambahan pula sekarang ini penyokong tak boleh masuk stadium, pasukan tak dapat pendapatan.

“Sekarang pun mereka (kelab) sudah bergerak dari persatuan kepada kelab, ia sudah satu langkah yang baik dan selepas ini tentu ada perkara lebih positif supaya dana pasukan datang dari sumber lain, bukan dari kerajaan negeri.

“Kita tak boleh samakan semua pasukan macam JDT, pendapatan mereka lain. Kalau nak teruskan liga Malaysia ini, kita kena bertegas dan bertolak ansur,” katanya seperti dipetik daripada Berita Harian.

Sementara itu, Jamal menggesa agar kelab-kelab bola sepak yang lain diberi ruang dan masa untuk berdikari serterusnya dapat mengurangkan kebergantungan kepada dana daripada kerajaan dari semasa ke semasa.

“Setiap kelab ada cara mereka dan kita bagi masa untuk kelab ini menunjukkan bahawa mereka boleh jadi lebih baik daripada JDT. Tak ada pasukan yang nak jadi yang tidak terbaik.

“Mereka mahu tunjukkan mereka ada kemampuan, tapi berilah ruang. Contohnya, nak ada padang latihan atau stadium sendiri memerlukan masa dan belanja yang besar kerana untuk menguruskan pasukan saja perlukan RM20 juta setahun,” tambahnya lagi.


10,000 Meter Dalam Masa 26 Minit 11 Saat – Cheptegei Pecah Rekod Dunia

Pelari Uganda, Joshua Cheptegei mencatatkan rekod baharu dunia setelah menamatkan larian dalam acara 10,000 meter dalam masa 26 minit dan 11 saat.

Catatan masa tersebut dicatatkan oleh Cheptegei dalam satu acara iaitu NN Valencia yang berlangsung di Valencia. Sepanyol.

His story, history. 👑#NNValenciaWRDay pic.twitter.com/MBGvOw6yfF

Catatan masa tersebut mengatasi rekod dunia terdahulu yang dibuat oleh pelari Habsyah, Kenenisa Bekele iaitu 26 minit dan 17 saat pada tahun 2005 di Brussels, Belgium.

Lebih manis, ini merupakan kali ketiga pelari berusia 24 tahun ini memecahkan rekod dunia pada tahun ini.

Rekod dunia pertama yang dicipta pelumba berusia 24 tahun ini adalah pada februari lalu dalam acara larian lebuh raya sejauh 5km.

Cheptegei berjaya menamatkan larian tersebut dengan catatan masa 12 minit dan 51 saat dalam satu acara yang berlangsung di Monaco.

Kali kedua Cheptegei memecahkan rekod dunia pada tahun ini adalah pada ogos lalu juga di Monaco dalam satu acara larian trek 5,000 meter.

Dalam acara tersebut Cheptegei merekodkan catatan masa 12 minit dan 35 saat. Ia sekaligus memecahkan juga rekod milik Bekele, 12 minit 37 saat yang dipegang selama 16 tahun.

Featured Image: NN Running Team


Semua Perlawanan Liga Premier 2022 Boleh Ditonton Secara Langsung Di Youtube MFL

Kesemua perlawanan bola sepak divisyen kedua Malaysia, Liga Premier kini boleh ditonton menerusi platform perkongsian video, Youtube.

Ini selepas pihak pengelola liga, Malaysian Football League (MFL) mengumumkan 90 perlawanan Liga Premier pada musim ini dapat ditonton secara langsung menerusi saluran Youtube MFL.

“Umum mengetahui siaran langsung buat Liga Premier sejak dua tahun kebelakangan ini sedikit terjejas disebabkan pandemik Covid-19 yang menyerang seluruh dunia pada Mac 2020 dan Liga Premier tidak terkecuali menerima tamparan ini.

Pada musim ini, penyokong-penyokong turut akan disajikan siaran langsung semua perlawanan Liga Premier menerusi platform Youtube MFL.#LigaPremier2022

“Demi kepuasan penyokong-penyokong, MFL sedang berusaha mengelak isu teknikal stadium untuk menyiarkan siaran langsung kesemua 90 perlawanan Liga Premier.

“Jika segala berjalan lancar MFL akan menyiarkan 90 perlawanan Liga Premier 2022 bagi memastikan kemeriahan Liga Malaysia dapat dinikmati semua penyokong,” kata Ketua Pegawai Eksekutif MFL, Stuart Ramalingam.

Perkembangan ini pastinya menggembirakan penyokong dan peminat 10 buah pasukan yang beraksi di saingan Liga Premier musim ini seperti Johor Darul Ta’zim II, Kelantan FC, Kelantan United FC, Kuching City FC, PDRM FC,  Perak FC, Selangor FC 2, Skuad Projek FAM-MSN, Terengganu FC II dan UiTM FC.

Sebelum ini, hanya beberapa perlawanan Liga Premier sahaja dapat disaksikan secara langsung. Bagaimanapun, ianya merupakan siaran langsung berbayar yang dibuat atas inisiatif tersendiri kelab seperti Kelantan FC, PDRM FC dan Terengganu FC II dengan menjalankan kerjasama dengan syarikat penyiaran kecil tempatan.


Terbuka HYLO: Pemain Muda China Singkir Liew Daren Di Pusingan 16

Perjalanan perseorangan senior bebas (independent) negara, Liew Daren dalam saingan Terbuka HYLO – Jelajah Dunia Super 300 BWF – terhenti setakat di Pusingan 16.

Daren terpaksa mengucapkan selamat tinggal kepada saingan ini apabila pemain muda China yang berusia 22 tahun, Li Shi Feng berhasil menumpaskannya sebentar tadi.

Dalam pertarungan terbabit, Daren yang menghuni ranking ke-29 dunia tumpas secara “straight set” dengan skor yang berkesudahan 18-21 dan 10-21 kepada Shi Feng dalam tempoh masa 37 minit permainan.

HYLO Open 2022MS – Round of 1621 21 🇨🇳Shi Feng LI🏅18 10 🇲🇾Daren LIEW

🕗 in 37 minutes https://t.co/vrDVdzUVTz

— BWFScore (@BWFScore) November 3, 2022

Sebagai rekod, ini merupakan pertembungan pertama melibatkan Daren dan pemain No.32 dunia ini di pentas kejohanan antarabangsa.

Kekalahan ini juga menandakan Daren sudah lebih lima bulan gagal melayakkan diri ke peringkat suku akhir dalam mana-mana kejohanan yang disertainya.

Kali terakhir Daren merekodkan kemaraan melebihi peringkat Pusingan 16 adalah dalam saingan Terbuka Thailand yang berlangsung pada Mei lalu.

Ketika itu, Daren berhasil mara sehingga peringkat separuh akhir bertemu rakan sepelatih merangkap anak didiknya, Lee Zii Jia.

Sementara itu, Shi Feng yang meraih kemenangan akan bertemu samada pemain Hong Kong, Ng Ka Long Angus atau pemain Perancis, Toma Junior Popov di peringkat suku akhir yang akan berlangsung esok.

Featured Image: Badminton Association of Thailand


Negeri Sembilan Ambil Khidmat Arthur Kerana Mampu Memahami Bahasa Melayu

Skuad Liga Premier, Negeri Sembilan membuat keputusan untuk mendapatkan khidmat pemain import yang telah lama beraksi di Indonesia, Arthur Cunha kerana memiliki kelebihan untuk memahami bahasa melayu.

Ketua jurulatih Negeri Sembilan, K. Devan menjelaskan kelebihan yang dimiliki oleh pemain kelahiran Brazil itu dapat membantunya untuk berkomunikasi dan mengawal bahagian bawah serta di benteng pertahanan bersama rakan sepasukan dengan lebih berkesan.

Menurut Devan lagi, masalah komunikasi antara pertahanan import sebelum ini, Fernando Barbosa dan rakan sepasukan yang lain menyebabkan tiada ‘leadership’ di bahagian pertahanan skuad Hoben Jang Hoben.

“Kita buat pertukaran di pertahanan tengah kerana nampak di pusingan awal, Fernando Barbosa ini kurang berkomunikasi dengan pemain yang lain serta persefahaman tidak mencapai seperti mana yang kita harapkan.

“Tujuan kita mahu mendapatkan pemain import di pertahanan adalah untuk mengawal bahagian bawah serta menjadi ketua kepada semua pemain di benteng, kedua-dua fungsi ini tidak dapat dijalankan oleh Fernando.

“Jadi, kami mengambil Arthur Cunha yang telah lama berada di Indonesia dan mampu memahami bahasa Melayu kerana boleh bertutur bahasa Indonesia malah dia seorang yang mampu bergaul dengan baik dengan pemain tempatan.” kata K. Devan.

Arthur diikat oleh Negeri Sembilan ketika jendela perpindahan pertengahan musim yang dibuka sepanjang bulan Mei lalu.

Untuk makluman, pertahanan yang berusia 31 tahun ini telah berkelana dalam saingan Liga Indonesia sejak tahun 2015 lagi.

Antara pasukan yang pernah disertainya di sana ialah Mitra Kukar, Arema FC dan Persipura Jayapura.

Ketika ini, Negeri Sembilan yang dibimbing oleh K. Devan sedang menduduki tangga kedua Liga Premier selepas mengharungi 11 perlawanan.

Kehadiran Arthur pastinya diharapkan dapat mengukuhkan lagi persembahan Negeri Sembilan untuk mengharungi baki saingan Liga Premier dan mencerahkan peluang mereka untuk meraih promosi ke saingan Liga Super 2022.

Featured Image: Instagram Arthur Cunha


Sukan SEA 2023: Kemboja Beri Tiket & Hak Penyiaran Eksklusif Percuma

Tuan rumah bagi Sukan SEA Kali Ke-32 serta Sukan Para ASEAN Ke-12, Kemboja mengumumkan tidak mengenakan caj terhadap tiket bagi menyaksikan acara pembukaan, penutupan serta setiap acara permainan yang dipertandingkan di temasya terbabit.

Tawaran ini diberikan bukan sahaja kepada rakyatnya bahkan para penonton luar negara khususnya dari rantau asia tenggara yang ingin hadir memberikan sokongan kepada atlet dan kontinjen kegemaran masing-masing.

Pemberian ini dikurniakan oleh kerajaan Kemboja selepas satu mesyuarat baru-baru ini dan diumumkan menerusi satu kenyataan rasmi yang dikeluarkan oleh Sekretariat Jawatankuasa Penganjur Sukan SEA Kali Ke-32 dan Jawatankuasa Penganjur Sukan Para ASEAN Ke-12.

Seperkara lagi yang diumumkan, kerajaan Kemboja turut menyatakan tiada yuran perlu dibayar bagi mendapatkan hak penyiaran eksklusif untuk menyiarkan kedua-dua temasya samada secara domestik atau antarabangsa.

Sebagai tambahan, temasya Sukan SEA ini akan bermula 5 hingga 17 Mei kelak. Sementara itu, Sukan Para ASEAN pula akan bermula pada 3 Jun dan berakhir pada 9 Jun.


Ronald Koeman: Pemain-Pemain Muda Merupakan Masa Hadapan Kelab Hebat Ini

Disebalik pengumuman perpisahan antara penyerang prolifik, Lionel Messi dan FC Barcelona jumaat lalu, ketua jurulatihnya, Ronald Koeman tetap melahirkan keyakinan bahawa gergasi Catalan itu akan memberikan keterujaan kepada para penyokong untuk mengharungi saingan musim 2021-22 kali ini.

Keyakinan itu diluahkan selepas membimbing Barcelona memenangi kejohanan pramusim, Piala Joan Gamper 2021 dengan menumpaskan gergasi Itali, Juventus 3-0, awal pagi tadi, waktu Malaysia.

⭐ 𝙃𝙄𝙂𝙃𝙇𝙄𝙂𝙃𝙏𝙎 ⭐#BarçaJuve #TrofeuGamper @EstrellaDammUK pic.twitter.com/7AJKKs1Tcu

Dalam perlawanan tersebut, Koeman membariskan beberapa pemain muda yang dilihat bakal mengisi kesebelasan utama skuad Blaugrana untuk menghadapi saingan baharu yang akan bermula hujung minggu ini.

Antara pemain-pemain muda yang beraksi membantu kemenangan Barcelona awal pagi tadi ialah Alex Collado (22 tahun), Riqui Puig (21 tahun), Nicolas Gonzalez Iglesias (19 tahun), Yusuf Demir (18 tahun), Alejandro Balde Martinez (18 tahun).

“Walaupun Messi mengucapkan selamat tinggal (kepada Barcelona), kami sangat teruja dengan musim ini.

“Kami berkeyakinan akan memberikan anda kegembiraan pada musim ini.

“Pemain-pemain muda merupakan masa hadapan untuk kelab hebat ini.” katanya dalam sidang media selepas perlawanan seperti dipetik daripada Goal.

Jendela perpindahan kali ini menyaksikan Barcelona mendapatkan beberapa pemain baharu seperti Eric Garcia, Memphis Depay dan Sergio Aguero.

Sementara itu, pemergian Messi meninggalkan Barcelona menyaksikan lilitan kapten diberikan kepada pemain tengah senior, Sergio Busquets bermula musim ini.


Malaysia Masters: Separuh Akhir Milik Pearly-Thinaah Selepas Beraksi 1 Jam 51 Minit

Pasangan badminton wanita No.1 tanah air, Pearly Tan dan Thinaah Muralitharan berhasil menempah tiket ke peringkat separuh akhir Malaysia Masters 2023 selepas bertarung selama 1 jam 51 minit di Gelanggang 1, Axiata Arena.

Pertarungan panjang itu berlangsung ketika berhadapan dengan bekas beregu No.1 dunia dari Jepun, Yuki Fukushima dan Sayaka Hirota pada peringkat suku akhir, petang tadi.

Pearly-Thinaah yang kini menghuni ranking kesebelas dunia melakar kemenangan tersebut menerusi tiga set permainan yang berkesudahan dengan skor 13-21, 21-19 dan 21-16.

Sebagai rekod, ini merupakan kemenangan ketiga dilakar Pearly-Thinaah bertemu Yuki-Sayaka merangkap juara Kejohanan Badminton Asia (BAC) 2023 daripada enam pertemuan secara keseluruhan di pentas antarabangsa.

Sementara itu, di peringkat separuh akhir kelak, Peary-Thinaah akan berhadapan samada beregu Korea, Jeong Na-eun dan Kim Hye-jeong atau beregu Indonesia, Apriyani Rahayu dan Siti Fadia Silva Ramadhanti.

Sebagai tambahan, kemaraan Pearly-Thinaah ke peringkat separuh akhir pada hari ini secara langsung menyamai pencapaian mereka pada edisi lalu.

PERODUA Malaysia Masters 2023 presented by DAIHATSUWD – QF             🇲🇾TAN Pearly🏅13 21 21 🇲🇾THINAAH Muralitharan🏅             🇯🇵Yuki FUKUSHIMA21 19 16 🇯🇵Sayaka HIROTA

— BWFScore (@BWFScore) May 26, 2023


Terbuka Malaysia: Kian Meng-Wee Kiong ‘Tendang’ Beregu No.3 Denmark

Beregu lelaki bebas (independent) negara, Tan Kian Meng dan Tan Wee Kiong berhasil menempah tiket ke Pusingan 16 saingan Terbuka Malaysia 2022 – Jelajah Dunia Super 750 BWF.

Kemaraan itu dirakamkan selepas Kian Meng-Wee Kiong menumpaskan beregu No.3 Denmark yang turut menghuni ranking ke-30 dunia, Jeppe Bay dan Lasse Molhede di Pusingan 32, sebentar tadi.

Dalan perlawanan tersebut, Kian Meng-Wee Kiong berhasil menumpaskan mereka menerusi tiga set permainan yang berkesudahan dengan skor 18-21, 21-15 dan 21-17 dalam tempoh masa 50 minit permainan yang berlangsung di Gelanggang 2, Axiata Arena, Bukit Jalil.

PETRONAS Malaysia Open 2022MD – Round of 32               🇲🇾Kian Meng TAN🏅18 21 21 🇲🇾Wee Kiong TAN🏅21 15 17 🇩🇰Jeppe BAY               🇩🇰Lasse MØLHEDE

🕗 in 50 minutes https://t.co/X9zA9QyW9m

— BWFScore (@BWFScore) June 28, 2022

Untuk pengetahuan semua, ini merupakan pertemuan sulung melibatkan kedua-dua pasangan dari Malaysia dan Denmark ini di pentas antarabangsa.

Sementara itu, Kian Meng-Wee Kiong yang berhasil mara ke Pusingan 16 akan bertemu dengan wakil China yang memenangi saingan Terbuka Indonesia baru-baru ini, Liu Yu Chen dan Ou Xuan Yi.

Pasangan China yang menghuni ranking ke-45 dunia ini mara ke Pusingan 16 selepas menundukkan wakil muda negara, Chang Yee Jun dan Yap Roy King secara “straight set” 21-14 dan 21-18 di Pusingan 32, hari ini.

Featured Image: Badminton Association of Malaysia


World Athletics Tidak Benar Atlet Transgender Bertanding Dalam Kategori Wanita

Badan induk olahraga dunia, World Athletics menetapkan atlet transgender yang melalui akil baligh sebagai lelaki tidak lagi dibenarkan bersaing dalam kejohanan ranking dunia bagi kategori wanita bermula 31 Mac 2023.

Peraturan baharu tersebut hadir selepas Ahli Majlis World Athletics membuat keputusan tersebut dan memaklumkannya menerusi satu kenyataan di laman sesawang rasminya, pada awal pagi tadi.

Difahamkan, World Athletics telah menjalankan sesi konsultansi dengan pelbagai pemegang taruh seperti Ahli Persekutuan (Member Federations), Akademi Jurulatih-Jurulatih Olahraga Dunia dan Suruhanjaya Atlet, Jawatankuasa Olimpik Antarabangsa (IOC) serta wakil transgender dan kumpulan hak asasi manusia dalam dua bulan pertama pada tahun ini sebelum membuat keputusan itu.

Sebagai rekod, sebelum ini World Athletics membenarkan atlet transgender bersaing dalam kategori wanita dengan syarat tahap testosteron di bawah 2.5nmol/L bagi tempoh 24 bulan.

Perkembangan ini menyaksikan World Athletics mengikut jejak langkah badan induk sukan renang dunia, Persekutuan Renang Antarabangsa (FINA) yang menyekat atlet transgender mengambil bahagian dalam kategori wanita bagi saingan elit bermula 20 Jun tahun lalu.


Pelumba Remaja, Hugo Millan Maut di MotorLand Aragon

Pelumba motosikal kelahiran Sepanyol, Hugo Millan dilaporkan maut ketika beraksi di Litar Motorland Aragon dalam kejohanan European Talent Cup, semalam.

Menurut penganjur kejohanan, pelumba berusia 14 tahun itu terlibat dalam satu kemalangan yang dahsyat di selekoh kelima pada pusingan kedua.

We are deeply saddened to report that Hugo Millán succumbed to his injuries after a crash in the HETC race.We send all our love and support to his family, team and loved ones.We will miss you Hugo. pic.twitter.com/IuSlkdCzxJ

Ketika itu, dia terjatuh daripada jenteranya di tengah-tengah trek. Di saat dia cuba keluar daripada trek tersebut, sebuah motosikal yang datang dari belakang gagal mengelak dan merempuh Millan.

Bendera merah segera dinaikkan selepas daripada insiden tersebut. Kemudiannya, para doktor bergegas memberikan rawatan segera sebelum membawanya ke pusat perubatan.

Dia kemudiannya dikejarkan ke hospital dengan menggunakan helikopter. Disebalik usaha bertungkus-lumus dilakukan oleh pasukan perubatan, Millan gagal diselamatkan.

DEP Hugo Millán 🙏🏻😔 Mi más sincero pésame a su familia, amigos y equipo. pic.twitter.com/5Vw5ijSCgi

Juara dunia enam kali, Marc Marquez antara yang turut mengucapkan takziah di atas berita kematian pelumba muda ini menerusi laman sosialnya.

Untuk makluman, musim ini menyaksikan Millan sedang berada dalam prestasi terbaik dalam kariernya. Dalam saingan yang dianjurkan oleh FIM CEV Repsol musim ini, Millan beberapa kali telah bermula daripada kelompok hadapan dan menaiki podium.


Bekas Pemain Akademi Arsenal Jadi Pemain Import Ke-4 Kuching City

Skuad Liga Premier, Kuching City FC melengkapkan kuota importnya dengan mengumumkan kedatangan bekas pemain Akademi Arsenal, Keanu Marsh-Brown.

Penyerang berusia 29 tahun yang memiliki kerakyatan England dan Guyana ini diperkenalkan oleh Kuching City menerusi hantaran di pelbagai platform media sosialnya, minggu ini.

Untuk makluman semua, selepas menyertai Akademi Arsenal Keanu ke Akademi Fulham dan bergraduasi di sana.

Selepas itu, dia memulakan karier profesional bersama Fulham dan beberapa pasukan di United Kingdom sebagai contoh MK Dons, Dundee United, Oldham Athletics, Yeovil Town dan lain-lain lagi.

Pernah melebarkan kariernya di Amerika Syarikat dengan menyertai Memphis 901 FC yang beraksi dalam kancah USL Championship pada tahun 2020.

Pasukan terakhir yang disertainya sebelum ini ialah East Riffa yang beraksi dalam kancah bola sepak Bahrain.

Berdasarkan rekod daripada portal Transfermarkt, dia telah tampil sebanyak 274 kali serta menjaringkan 51 gol sepanjang kariernya, setakat ini.

Selain itu, Keanu turut mempunyai pengalaman beraksi dengan skuad England di pelbagai peringkat umur sebelum memilih untuk mewakili skuad senior pasukan yang berpangkalan di benua afrika, Guyana.

Kehadirannya dijangka menjadi adunan utama skuad bimbingan Irfan Bakti untuk mendapat promosi ke saingan Liga Super 2023. Sebelum ini, Kuching City telah mendapatkan khidmat import, penyerang Liberia, Abu Kamara disamping mengekalkan import musim lalu, Aylton Alemao dan Yuki Tanigawa.

Featured Image: Memphis 901 FC


10 Berita Mendukacitakan Atlet & Skuad Malaysia Sepanjang 2022

Selepas dua tahun pandemik melanda dunia, tahun 2022 menyaksikan banyak negara semakin melonggarkan peraturan melibatkan Covid-19 sekaligus membolehkan pertandingan dan kejohanan sukan di peringkat antarabangsa kembali dijalankan dengan lebih meriah.

Ianya turut memperlihatkan penglibatan lebih ramai atlet dan skuad Malaysia di pertandingan dan kejohanan antarabangsa tersebut. Hasilnya, pelbagai berita suka dan duka melibatkan atlet-atlet negara dapat dilaporkan dan dirakamkan sepanjang tahun ini.

Sebelum beralih ke tahun 2023 dalam beberapa hari sahaja lagi, Sukanz melampirkan 10 berita mendukacitakan yang melanda atlet-atlet serta skuad Malaysia dalam arena sukan antarabangsa sepanjang tahun 2022:

Arena sukan tempatan digegarkan dengan pengumuman oleh Persatuan Badminton Malaysia (BAM) yang bertindak menghukum perseorangan lelaki No.1 negara, Lee Zii Jia dan bekas juara dunia remaja sebanyak dua kali, Goh Jin Wei.

Hukuman yang diberikan adalah tidak akan mendaftarkan kedua-dua pemain ini dalam mana-mana kejohanan antarabangsa yang memerlukan pendaftaran oleh pihak BAM. Ini secara tidak langsung mengekang Zii Jia dan Jin Wei daripada beraksi di kejohanan di bawah kawal-selia Persekutuan Badminton Dunia (BWF).

Semuanya gara-gara kedua-dua pemain berusia 24 dan 22 tahun ini membuat keputusan untuk bergerak secara profesional atau bersendiri (independent) dan bukannya di bawah naungan BAM.

Bagaimanapun, selepas mendapat kritikan yang menggunung daripada peminat sukan tempatan serta perbincangan melibatkan pelbagai pihak, hukuman itu ditarik semula.

Kejuaraan AFF Bawah 23 Tahun (B-23) yang dianjurkan di Kemboja bermula pertengahan Februari lalu merupakan edisi ketiga anjuran Persekutuan Bola Sepak ASEAN (AFF).

Skuad Harimau Muda yang ketika itu mendapat bimbingan Brad Maloney diundi dalam Kumpulan B bersama-sama Laos, Myanmar dan Indonesia. Namun begitu, Myanmar dan Indonesia bertindak menarik diri ekoran beberapa pemainnya dijangkiti Covid-19 dan mengalami kecederaan.

Justeru, untuk mencari juara bagi Kumpulan B, Malaysia dan Laos akan berentap sebanyak dua kali. Situasi itu tidak digunakan sepenuhnya buat skuad Harimau Muda untuk mengumpul mata yang diperlukan bagi muncul juara kumpulan sebaliknya mengalami dua kekalahan berturut-turut kepada Laos sekaligus terpaksa melupakan saingan peringkat kalah mati.

Skuad futsal kebangsaan kendalian Chiew Chun Yong turut menerima nasib yang sama seperti skuad Harimau Muda ketika beraksi di Kejuaraan AFF Futsal pada April lalu.

Malaysia diletakkan dalam Kumpulan A bersama-sama tuan rumah, Thailand, Indonesia, Kemboja dan Brunei. Hanya juara dan naib juara sahaja dapat mara ke peringkat kalah mati yakni separuh akhir.

Bagaimanapun, Malaysia hanya meraih kemenangan ke atas Kemboja dan Brunei sahaja dan tumpas kepada Indonesia dan Thailand. Situasi itu menyebabkan Malaysia mengumpul 6 mata sahaja dan menamatkan saingan peringkat Kumpulan B di tangga ketiga sekaligus terkandas.

Ini juga menyebabkan Malaysia terlepas peluang untuk merebut slot ke Piala Asia.

Persembahan pelari pecut muda negara, Muhammad Azeem Mohd Fahmi di temasya Sukan SEA 2021 Hanoi sangat ditunggu-tunggu oleh para peminat dan pendokong sukan tanah air. Ini juga menjadi temasya sukan antarabangsa pertamanya di peringkat senior.

Bagaimanapun, penantian aksi pelari berusia 18 tahun kelahiran Perak ini mendukacitakan orang ramai apabila dikesan melakukan ‘false start’ seawal peringkat saringan dalam acara pecut 100 meter (m) sekaligus tersingkir.

Sementara itu, seorang lagi pelari negara, Muhammad Arsyad Md Saat yang berjaya melangkah ke pusingan akhir acara ini hanya menamatkan saingan di tempat keenam.

Perkara sekaligus menjadikan Malaysia gagal mempertahankan pingat emas yang dimenangi dalam dua edisi terdahulu secara berturut-turut oleh Khairul Hafiz Jantan (Sukan SEA 2017) dan Haiqal Hanafi (Sukan SEA 2019).

Barisan pemain badminton pelapis yang dihantar untuk beraksi di temasya Sukan SEA 2021 di Hanoi dalam acara berpasukan lelaki tumpas kepada Thailand pada perlawanan akhir.

Malaysia tumpas kepada Thailand dengan skor 3-0. Ianya berpunca daripada tiga kekalahan berturut-turut oleh Jacky Kok Jing Hong, gandingan Man Wei Chong-Tee Kai Wun dan Lee Shun Yang kepada Kunlavut Vitidsarn, gandingan Chaloempon Charoenkitamorn-Nantakarn Yordphaisong dan Khosit Phetpradab masing-masing.

Sekitar sebulan sebelum berlangsungnya temasya Sukan Komanwel 2022 di Birmingham, satu berita menggemparkan peminat dan pendokong sukan tempatan apabila pemain skuasy No.1 tanah air, Sivasangari Subramaniam terpaksa dimasukkan ke hospital kerana terlibat dalam kemalangan jalan raya di Maju Expressway (MEX).

Dilaporkan, pemain berusia 24 tahun ini mengalami kecederaan yang serius selepas kenderaan yang dinaikinya melanggar lori di lebuh raya berkenaan. Namun begitu, dia sempat diselamatkan sebelum kenderaan dinaikinya itu terbakar.

Sivasangari yang ketika itu menghuni ranking ke-19 dunia bukan sahaja diletakkan sandaran untuk meraih pingat emas buat kontinjen Malaysia bahkan turut dinamakan sebagai pembawa Jalur Gemilang di temasya berkenaan.

Skuad hoki lelaki kebangsaan bimbingan Arul Selvaraj kempunan untuk menempa sejarah dengan menjuarai kejohanan Hoki Piala Asia buat julung kalinya sejak ianya dipertandingkan buat pertama kali pada tahun 1982.

Semuanya gara-gara tumpas kepada skuad Korea dengan keputusan tipis 1-2 hasil jaringan Jung Man-jae dan Hwang Tae-il dalam perlawanan akhir kejohanan terbabit. Jaringan tunggal oleh skuad Speedy Tigers pula hadir menerusi Syed Mohamad Syafiq Syed Cholan.

Gelaran naib juara diraih Malaysia ini menyamai pencapaian yang dilakukan pada edisi lalu. Sementara itu, bagi Korea pula, kejuaraan ini merupakan yang kelima pernah dijuarainya selepas edisi 1994, 1999, 2009 dan 2013.

Atlet lompat tinggi negara, Nauraj Singh Randhawa berhasil melayakkan diri untuk beraksi di Kejohanan Olahraga Dunia 2022 yang berlangsung di Oregon, Amerika Syarikat.

Atlet berusia 30 tahun ini layak secara merit selepas menempatkan dirinya dalam kelompok 32 atlet lompat tinggi terbaik dalam ranking dunia. Untuk rekod, ini merupakan penampilan kedua di pentas berkenaan selepas beraksi buat pertama kali pada Kejohanan Olahraga Dunia 2017 di London.

Bagaimanapun, persembahan Nauraj di kejohanan terbabit hanya setakat di pusingan kelayakan sahaja ekoran gagal merekodkan lompatan minimum setinggi 2.71 meter (m) dalam ketiga-tiga percubaannya.

Selepas membuat kejutan menumpaskan pilihan ketiga kejohanan, beregu Korea, Lee So-hee dan Shin Seun-chan di Pusingan 32 Terbuka Jepun, Pearly Tan dan Thinaah Muralitharan berhasil melangkah ke Pusingan 16. Menantinya di pusingan terbabit adalah sepasang lagi beregu Korea, Baek Ha-na dan Lee Yu-lim.

Segalanya berjalan dengan baik pada set pertama dimana Pearly-Thinaah berjaya memenanginya dengan skor 21-19. Ketika beraksi pada set kedua, Pearly mula merasa sakit di bahagian lututnya namun meneruskan perlawanannya dimana mereka tumpas 19-21 dan mengheret permainan ke set penentuan.

Akan tetapi, ketika di pertengahan set ketiga, Pearly beberapa kali menunduk tahan sakit sambil memegang lututnya sebelum membuat keputusan untuk menarik diri sekaligus memberikan kemenangan kepada pasangan Korea itu.

Pada saat itu, ramai menyangkakan Pearly mengalami kecederaan melibatkan anterior cruciate ligament (ACL) yang akan menyebabkan karier badmintonnya terjejas.

Setelah pulang ke tanah air dan menjalani imbasan magnetic resonance imaging (MRI), Pearly disahkan tidak mengalami kecederaan ACL. Sebaliknya, pemain berusia 22 tahun ini hanya mengalami kecederaan di bahagian hamstring dan tendon lutut. Walaubagaimanapun, kecederaan ini tetap membuatkannya terpaksa berehat antara 4 hingga 6 minggu.

Satu kejutan besar berlaku di Kejohanan Dunia Remaja BWF pada tahun ini apabila tiada sebarang wakil negara berjaya melayakkan diri ke peringkat suku akhir.

Ini gara-gara empat wakil terakhir negara yang beraksi di peringkat Pusingan 16 tumpas kepada lawan masing-masing.

Sebagai perbandingan, edisi lalu pada tahun 2019 menyaksikan sekurang-kurangnya empat wakil negara berjaya mara ke peringkat suku akhir.

Manakala kali terakhir Malaysia mempunyai wakil yang menjuarai kejohanan ini adalah pada edisi 2018 menerusi perseorangan wanita, Goh Jin Wei.


Kelayakan Piala Asia: Palestin Kalahkan Filipina 4-0, Muncul Juara Kumpulan B

Skuad kebangsaan yang menghuni ranking ke-100 dunia, Palestin menutup kempen peringkat Kumpulan B dalam kelayakan Piala Asia 2023 dengan bergaya selepas menundukkan Filipina dalam perlawanan akhir, sebentar tadi.

Dalam perlawanan tersebut, Palestin berhasil menumpaskan skuad berjulukan The Azkals yang dibimbing oleh Thomas Dooley itu dengan keputusan 3-0 hasil jaringan Saleh Chihadeh, Tamer Sayem, Mohammad Yameen dan Abuwarda.

Kemenangan ini membolehkan mereka mengutip 3 mata sekaligus menamatkan saingan ini selaku juara Kumpulan B dengan 9 mata secara keseluruhan serta menempah tiket ke pusingan akhir Piala Asia 2023.

Sementara itu, Filipina pula kekal berada di tangga kedua Kumpulan B dengan empat mata dan kedudukan tersebut tidak akan berubah waima apa sekalipun keputusan yang akan terhasil daripada perlawanan Yaman menentang Mongolia – yang turut berada dalam kumpulan tersebut.

Dengan keputusan ini juga, peluang buat Filipina ke pentas Piala Asia 2023 menjadi semakin tipis dan bergantung kepada pengutan mata oleh lima lagi pasukan yang menamatkan saingan ini selaku naib juara.


JDT Rangkul Kejuaraan Liga Super Ke-8 Berturut-Turut

Kelab Bola Sepak Johor Darul Ta’zim (JDT) meneruskan kecemerlangan dalam saingan domestik dengan merangkul kejuaraan Liga Super buat kali ke-8 berturut-turut.

Kejayaan tersebut diraih oleh skuad yang terkenal dengan julukan Harimau Selatan selepas menumpaskan Sri Pahang 3-0 pada aksi ke-20 liga di halaman sendiri, Stadium Sultan Ibrahim (SSI), sebentar tadi.

Penyerang profiliknya, Bergson da Silva berhasil menemui belakang jaring Sri Pahang pada minit ke-8, ke-41 dan ke-45 sekaligus mencatatkan hatrik pada perlawanan ini.

Setakat ini, pemain kelahiran Brazil yang berusia 30 tahun ini telah mengumpul 23 gol dalam saingan Liga Super dan menjadi calon pilihan untuk merangkul Anugerah Kasut Emas 2021.

Lebih menarik, kejuaraan tersebut disahkan oleh anak-anak buah Benjamin Mora secara matematik tatkala saingan liga masih lagi berbaki dua perlawanan bagi musim ini.

Dengan kejayaan ini, JDT turut memahat satu lagi sejarah dalam kancah bola sepak Malaysia sebagai satu-satunya pasukan yang menjuarai Liga Super sebanyak lapan kali berturut-turut.

Kali pertama JDT muncul juara dalam saingan ini adalah pada tahun 2014.

Sebagai tambahan, kejuaraan ini juga membolehkan JDT menempah tiket ke saingan berprestij benua asia, Liga Juara-Juara AFC secara automatik buat kali ketiga berturut-turut.

Featured Image: JOHOR Southern Tigers


Kelab Kendalian Vincent Kompany Sahkan Gelaran Liga Kejuaraan

Burnley yang kini dikendalikan oleh bekas kapten Manchester City, Vincent Kompany berjaya mengesahkan gelaran Liga Kejuaraan – saingan divisyen kedua bola sepak England.

Gelaran itu hadir setelah skuad berjulukan The Clarets melakar kemenangan 1-0 ke atas Blackburn Rovers hasil jaringan Manuel Benson pada babak kedua dalam perlawanan ke-44 Liga Kejuaraan, awal pagi tadi waktu Malaysia.

Vinny couldn't have dreamt of a better moment to clinch the Championship title 😍

— Burnley FC (@BurnleyOfficial) April 25, 2023

Kemenangan tersebut memberikan tiga mata yang membuatkan Burnley mengumpul 95 mata serta tidak dapat dipintas lagi oleh kelab-kelab lain biarpun tumpas dalam baki dua perlawanan terakhir liga kelak.

Selain mengesahkan kejuaraan, Burnley turut mengesahkan promosi ke saingan utama bola sepak England, Liga Perdana Inggeris pada awal April lalu.

Untuk makluman semua, ini merupakan gelaran juara dalam saingan kedua bola sepak England yang pertama buat Burnley selepas enam musim – kali terakhir memenanginya pada 2015-16.


Kejohanan Dunia BWF: Lee Zii Jia Lepasi Halangan Pusingan 64

Jaguh badminton perseorangan negara, Lee Zii Jia berhasil melepasi halangan Pusingan 64 pada Kejohanan Dunia BWF dengan menumpaskan pemain Kanada, Jason Anthony Ho-Shue, sebentar tadi.

Pemain berusia 23 tahun itu berhasil mengenepikan Jason dalam perlawanan 3 set dimana Zii Jia meraih kemenangan dengan keputusan 21-10, 17-21 dan 21-11 dalam tempoh masa kurang satu jam.

TotalEnergies BWF World Championships 2021MS – Round of 6421 17 21 🇲🇾Zii Jia LEE🏅10 21 11 🇨🇦Jason Anthony HO-SHUE🕗 in 50 minutes https://t.co/FG0rdSvC55

Kemenangan tersebut membolehkannya meneruskan kemaraan ke Pusaingan 32. Menantinya di situ adalah pemain Brazil, Ygor Coelho, 25 tahun, yang menghuni ranking ke-50 dunia. Pemain ini mara ke Pusingan 32 selepas menyingkirkan pemain Belgium, Maxime Moreels.

Berdasarkan rekod, Zii Jia pernah bertemu pemain ini sebanyak satu kali pada Kejohanan Dunia BWF 2019. Ketika itu, Zii Jia mudah menumpaskan pemain ini secara ‘straight set’ dengan keputusan 21-17 dan 21-15.

Featured Image: Badminton Photo / Badminton Association of Malaysia


Willian Pemain Versatil, Boleh Bermain 3 Atau 4 Posisi Berbeza – Mikel Arteta

Kelab berpangkalan di London, Arsenal mengumumkan secara rasmi ketibaan pemain baharunya, Willian untuk mengharungi saingan musim 2020/21.

Bekas pemain Chelsea berusia 32 tahun ini berhijrah ke Arsenal secara percuma dan diikat kontrak selama tiga tahun. Dikhabarkan Willian diberikan No.12 bersama skuad The Gunners.

Mengulas mengenai kemasukan Willian, Arteta menerangkan ianya sangat menguntungkan skuadnya kerana kemampuan Willian untuk bermain di pelbagai posisi serta dapat menguatkan lagi barisan serangan Arsenal.

🗞 Brazil international @WillianBorges88 has signed a three-year deal to join us ahead of the 2020/21 season

“Saya percaya dia boleh memberikan perbezaan kepada (pasukan) kami,” kata pengurus Arsenal dipetik daripada laman Goal.

“Kami telah memerhatikan (Willian) selama beberapa bulan lepas, kami mempunyai perancangan yang jelas mahu menguatkan posisi attacking midfielder dan sayap (dan) dia merupakan pemain yang dapat memberikan kami kepelbagaian, dia boleh bermain tiga atau empat posisi.”

“Dia mempunyai banyak pengalaman dalam dunia bola sepak tetapi masih mempunyai cita-cita untuk datang ke sini dan menyumbang untuk membawa kelab ini ke tempat yang sepatutnya. Saya sangat kagum dengan semua perbincangan yang dilakukannya dan betapa dia ingin datang ke sini.” jelasnya lagi.

Untuk makluman, Willian tiba di Stamford Bridge setelah berpindah daripada Anzhi Makhachkala pada tahun 2013 dan semenjak itu dia telah bermain selama 7 tahun bersama Chelsea.

Semasa menyarung jersi The Blues, pemain sayap lincah ini telah menjaringkan 63 gol dan menyumbang 56 bantuan gol daripada 339 penampilan. Bersama Chelsea juga, Willian telah merangkul dua trofi Liga Perdana Inggeris (EPL), Liga Europa, Piala FA dan Piala Liga.


Kejohanan Dunia BWF: Aaron-Wooi Yik Yang Pertama Ke Final Selepas 12 Tahun

Gandingan Koo Kien Keat dan Tan Boon Heong menjadi beregu lelaki negara yang terakhir membuat penampilan di pentas akhir Kejohanan Dunia BWF sekitar 12 tahun lalu.

Setelah sekian lama, kemarau berpanjangan tersebut berjaya ditamatkan oleh beregu No.1 negara pada ketika ini, Aaron Chia dan Soh Wooi Yik.

Pasangan yang menghuni ranking keenam dunia ini mengesahkan kemaraan tersebut selepas menumpaskan wakil India, Satwiksairaj Rankireddy dan Chirag Shetty di peringlat separuh akhir, sebentar tadi.

Dalam perlawanan tersebut, Aaron-Wooi Yik terlebih dahulu tumpas di set pertama dengan skor 20-22.

TotalEnergies BWF World Championships 2022MD – Semi final               🇲🇾Aaron CHIA🏅20 21 21 🇲🇾Wooi Yik SOH🏅22 18 16 🇮🇳Satwiksairaj RANKIREDDY               🇮🇳Chirag SHETTY

🕗 in 78 minutes https://t.co/xBOZbDN97L

— BWFScore (@BWFScore) August 27, 2022

Namun begitu, mereka berhasil bangkit meraih kemenangan di set seterusnya dengan skor 21-18.

Ia sekaligus mengheret Satwik-Chirag ke set penentuan dimana Aaron-Wooi Yik mengekalkan momentum kemenangan dengan skor yang berkesudahan 21-16.

Pertembungan sengit kali keenam melibatkan kedua-dua pasangan ini berlangsung dalam tempoh melebihi satu jam permainan.

Sementara itu, menanti mereka di pentas akhir adalah beregu No.3 dunia dari Indonesia, Mohammad Ahsan dan Hendra Setiawan.

Gandingan veteran yang terkenal dengan julukan “The Daddies” ini melayakkan diri ke pentas akhir pada edisi kali dengan selepas menumpaskan beregu junior senegaranya, Fajar Alfian dan Muhammad Rian Ardianto dengan pungutan mata 23-21, 12-21 dan 21-16.

Featured Image: Badminton Association of Thailand


5 Perkara Menarik Di Sebalik Kemenangan Malaysia Ke Atas Turkmenistan

Malaysia bimbingan Kim Pan-gon berhasil mencetak kemenangan selepas Akhyar Rashid berhasil menjaringkan gol tunggal perlawanan pada separuh masa pertama ketika menentang Turkmenistan dalam perlawanan antarabangsa di Stadium Sultan Ibrahim (SSI).

Kemenangan ini turut diserikan dengan penampilan beberapa muka baharu, aksi cemerlang penjaga gol serta impak menakjubkan yang ditampilkan pemain naturalisasi baharu negara.

Berikut adalah rangkuman 5 perkara menarik di sebalik kemenangan Harimau Malaya pada malam tadi:

Biarpun hanya beraksi selama 52 minit dalam saingan Liga Super, Akhyar Rashid telah mempamerkan aksi cemerlang sepanjang perlawanan semalam dan menjaringkan gol tunggal perlawanan.

Jaringan tersebut merupakan gol ke-8 buat pemain kelahiran Jitra, Kedah itu bersama skuad senior kebangsaan dan jaringan pertamanya sejak kali terakhir melakukannya setahun yang lalu di Stadium Nasional Kallang, Singapura menentang Filipina.

Seramai 4 pemain baharu telah diberikan peluang oleh Kim Pan-Gon untuk melakukan penampilan sulung mereka bersama skuad kebangsaan – Paulo Josue, Endrick dos Santos, Nooa Laine dan Feroz Baharudin.

Paulo Josue dan Endrick dos Santos telah diturunkan dalam kesebelasan utama bagi mengawal bahagian tengah bersama Brendan Gan sebelum Nooa Laine dan Feroz Baharudin masuk pada babak kedua perlawanan.

Syihan Hazmi tampil cemerlang apabila memastikan gawang pasukan negara tidak dibolosi selepas menyelamatkan 4 percubaan berbahaya yang hadir daripada jentera serangan Turkmenistan.

Untuk rekod, Syihan hanya bolos 3 kali daripada 9 kemenangan yang dicatatkan skuad kebangsaan sejak penampilan sulungnya menentang Bangladesh dalam saingan kelayakan Piala Asia 2023 pada 14 Jun yang lalu.

Biarpun baru diturunkan bersama skuad kebangsaan, Paulo Josue hampir menjaringkan gol sulung pada penampilan sulungnya menerusi tandukan yang berjaya ditepis penjaga gol Turkmenistan, Charyyev Rasul.

Selain percubaan berbahaya, Paulo Josue aktif membantu jentera serangan dengan mencipta peluang kepada penyerang Malaysia antaranya hantaran lolos kepada Akhyar yang berjaya dihalang penjaga gol lawan.

Kim Pan-Gon meraih kemenangan ke-13 sepanjang beliau dilantik sebagai ketua jurulatih skuad kebangsaan dan mencatatkan kadar kemenangan sebanyak 72% ketika ini.

13 kemenangan tersebut terhasil daripada 18 perlawanan skuad kebangsaan sejak Mac tahun lalu dengan Malaysia hanya tewas menentang Singapura, Bahrain, Tajikistan, Vietnam dan Thailand.


Projek Stadium Baharu Kedah Dianggarkan Bernilai RM70 Juta

Salah satu daripada perancangan Kedah Darul Aman FC (Kedah) setelah melantik tokoh kewangan, Tan Sri Dr. Mohd Daud Bakar selaku patron (penuang) kelab adalah membina stadium sendiri.

Perancangan tersebut tampak serius apabila pasukan berpangkalan di utara semenanjung tanah air itu berkongsikan perkara berkenaan di dalam dokumen Prospektus Kelab Bola Sepak Kedah Darul Aman yang dimuat naik di laman sesawangnya.

Antara butiran yang dikongsikan mengenai stadium baharu tersebut adalah anggaran nilai pembinaannya sebanyak RM70 juta. Difahamkan, dengan memiliki stadium sendiri, ianya dapat memberi peluang buat Kedah untuk menjana pendapatan tambahan.

Antara peluang janaan pendapatan yang dapat diusahakan Kedah menerusi stadium baharu miliknya kelak adalah pengkomersilan stadium, pendapatan hari perlawanan, penjualan tiket VIP, jelajah stadium, penganjuran acara sukan, acara korporat, konsert dan lain-lain lagi.

Setakat ini tiada sebarang butiran mengenai kapasiti, keluasan tapak projek atau lokasi pembinaan dikongsikan oleh pihak kelab.

Menerusi kenyataan oleh Dr. Mohd Daud Bakar sebelum ini, pembinaan stadium baharu ini dijangka akan dimulakan dalam tempoh 2-3 tahun akan datang.


Sasar Layak ke Piala AFC, Pertahanan Terengganu Tidak Gentar Berdepan Sang Juara JDT

Walaupun tewas dalam dua perlawanan terdahulu, pertahanan Terengganu FC, Shahrul Nizam Ros Hasni menyatakan pasukannya tetap meletakkan sasaran untuk muncul naib juara Liga Super 2021.

Kedudukan itu juga membolehkan mereka meraih tiket awal ke pentas antarabangsa, Piala Konfederasi Bola Sepak Asia (AFC) pada musim hadapan.

Justeru, untuk merealisasikan sasaran tersebut, tiada pilihan buat Nizam dan rakan-rakannya melainkan merekodkan kemenangan dalam baki dua perlawanan Liga Super termasuk menumpaskan sang juara, Johor Darul Ta’zim (JDT), Sabtu ini.

“Sasaran kami masih lagi mahu bersaing di Piala AFC selepas terkilan tidak dapat bermain pada musim ini dan kedudukan selaku naib juara Liga Super lebih menjamin buat kami memandangkan tempat ketiga perlu menunggu pemenang Piala Malaysia.

“Sememangnya saya dan rakan-rakan mahukan kemenangan dalam perlawanan ini kerana ia pasti jadi pengubat terbaik selepas kami kalah pada dua perlawanan sebelum ini yang menjejaskan peluang kami untuk berada dalam kalangan kedua terbaik.

“Kami sedar tidak boleh kalah lagi jika mahu terus merapati kedudukan Kedah selain Penang juga meraih mata sama dengan kami. Selepas ini hanya tinggal satu perlawanan sahaja lagi.

“Saya sedar JDT sememangnya sebuah pasukan yang sangat kuat tetapi itu tidak bermakna saya dan rakan-rakan takut untuk berdepan mereka sebaliknya kami akan lebih bersemangat.

“Ketiadaan Carli de Murga yang merupakan ketua pasukan tidak menjejaskan kami kerana persefahaman dengan gandingan saya, Muhammad (Mohd Fauzi) di bahagian pertahanan tengah semakin meningkat dari setiap perlawanan,” katanya.

Ketika ini, Terengganu berada di kedudukan ketiga dalam saingan Liga Super dengan mengumpul 37 mata daripada 20 perlawanan.

Di kedudukan kedua adalah Kedah Darul Aman yang mempunyai 39 mata namun berkelebihan satu perlawanan di mana mereka baru sahaja beraksi dalam 19 perlawanan.

Sementara itu, Penang FC yang dibimbing oleh jurulatih kelahiran Republik Czech pula mempunyai 37 mata sedang menghimpit Terengganu di kedudukan keempat.

Mampukah Nizam dan rakan-rakannya mencapai sasaran untuk muncul naib juara Liga Super 2021? Sama-sama kita nantikan.


Terbuka Perancis: Pearly-Thinaah Akhiri Kemarau Hampir 20 Bulan Final Jelajah Dunia BWF

Kemarau panjang ke pentas akhir kejohanan Jelajah Dunia BWF menimpa beregu wanita No.1 negara, Pearly Tan dan Thinaah Muralitharan akhirnya menemui penghujungnya.

Gandingan Pearly-Thinaah yang berada di ranking ke-11 dunia ini berhasil menempah tiket ke perlawanan akhir selepas menumpaskan lawannya di peringkat separuh akhir saingan Terbuka Perancis 2022 – Jelajah Dunia Super 750, sebentar tadi.

Kemenangan itu dicatatkan ke atas beregu Korea yang mula bergandingan bersama di kejohanan ini, Baek Ha-na dan Lee So-Hee secara “straight set” dengan skor 21-13 dan 21-17 dalam tempoh 41 minit permainan.

YONEX French Open 2022WD – Semi final          🇲🇾Pearly TAN🏅21 21 🇲🇾Muralitharan THINAAH🏅13 17 🇰🇷Ha Na BAEK          🇰🇷So Hee LEE

🕗 in 41 minutes https://t.co/hIgP9PVtdX

— BWFScore (@BWFScore) October 29, 2022

Sebagai rekod, kali terakhir Pearly-Thinaah ke pentas akhir kejohanan Jelajah Dunia BWF adalah pada Mac 2021 dalam saingan Terbuka Swiss yang bertaraf Super 300.

Untuk pengetahuan semua, saingan itu juga menjadi gelaran Jelajah Dunia BWF yang pertama dan terakhir dimenangi Pearly-Thinaah dalam karier mereka setakat ini.

Sementara itu, Pearly-Thinaah yang mara ke perlawanan akhir akan bertemu bertemu beregu yang berada di ranking ketujuh dunia, Mayu Matsumoto dan Wakana Nagahara.

Pasangan dari Jepun ini menempah tiket ke perlawanan akhir setelah menumpaskan beregu senegaranya, Yuki Fukushima dan Sayaka Hirota secara “straight set” dengan skor 21-14 dan 15-23 dalam tempoh 53 minit, petang tadi.

Featured Image: Badminton Association of Thailand


Kelab Berpangkalan di Brunei, DPMM FC sertai Liga Super 2022?

Adakah kita bakal menyaksikan pasukan berpangkalan di Brunei iaitu Duli Pengiran Muda Mahkota Football Club (DPMM FC) bakal menyertai saingan Liga Super 2022 kelak?

Ketika sesi tanya dan jawab (QnA) dilakukan oleh Tunku Mahkota Johor (TMJ), DYAM Tunku Ismail ibni Sultan Ibrahim di laman sosial Instagram baginda semalam, salah seorang pengikut melontarkan soalan berkenaan penyertaan kelab tersebut dalam saingan tempatan.

“Bolehkah anda membantu pasukan Brunei, DPMM FC untuk menyertai saingan Liga Super Malaysia secara terus pada musim berikutnya?” tulis salah seorang pengikut laman sosial @hrhcrownprinceofjohor.

Baginda yang merupakan pemilik Kelab Bola Sepak Johor Darul Ta’zim (JDT) hanya membalas pendek persoalan yang dilontarkan tersebut dengan ungkapan, “Insha’Allah.”

Menarik untuk disaksikan, sejauh manakah TMJ yang juga merupakan bekas Presiden Persatuan Bolasepak Malaysia (FAM) dan Pengerusi Malaysian Football League (MFL) akan membantu kelab yang dipengerusikan oleh Pengiran Muda Mahkota Al-Muhtadee Billah untuk menyertai saingan Liga Super 2022?

Untuk rekod, DPMM FC pernah mewarnai saingan Liga Malaysia suatu masa dahulu sekitar tahun 2005 hingga tahun 2008. Selepas daripada itu, mereka menyertai saingan Liga Singapura.

Antara pencapaian terbaik mereka dalam saingan negara seberang tambak hadir pada tahun 2019 apabila mara ke pentas separuh akhir saingan Singapore Cup dan menempa kejuaraan Singapore Premier League (SPL).

Tahun 2020 menyaksikan mereka hanya sempat bermain satu perlawanan sahaja dalam saingan Liga Singapura sebelum diarahkan tidak dibenarkan merentas keluar negara kerana pandemik Covid-19.

Kekangan merentas keluar daripada negara kekal pada tahun ini dan menyebabkan mereka tidak mengambil bahagian sama sekali dalam saingan Liga Singapore pada musim ini.